**GUVERNUL REPUBLICII MOLDOVA**

**H O T Ă R Î R E nr. \_\_\_\_\_\_**

din \_\_\_\_\_\_\_\_\_\_\_\_\_\_\_\_\_ 2019

Chișinău

**cu privire la aprobarea proiectului** **Legii privind producţia agroalimentară ecologică şi etichetarea produselor ecologice**

Guvernul HOTĂRĂŞTE:

Se aprobă şi se prezintă Parlamentului spre examinare proiectul Legii privind producţia agroalimentară ecologică şi etichetarea produselor ecologice.

**PRIM-MINISTRU**  **ION CHICU**

**Contrasemnează:**

Ministru al Afacerilor Externe

şi Integrării Europene Aureliu Ciocoi

Ministru al Agriculturii,

Dezvoltării Regionale și Mediului Ion Perju

Ministru al Justiţiei Fadei Nagacevschi

**UE**

**Proiect**

LEGE

**privind producţia agroalimentară ecologică**

**şi etichetarea produselor ecologice**

Prezenta lege transpune articolele 1, 2, 3, 4, 5, 6, 7, 8, 9, 10, 11, 22, 24, 27, 30, 31, 32, 33, 34, 35, 36, 37, 38, 40, 41,42, 43, 44, 45, 46, 51, 52, 53 a Regulamentului (UE) 2018/848 al Parlamentului European și al Consiliului privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului, publicat în Jurnalul Oficial al Uniunii Europene (L 150/14.6.2018, p. 1-92).

Parlamentul adoptă prezenta lege organică.

**Capitolul I**

**DISPOZIŢII GENERALE**

**Articolul 1.** Obiectul de reglementare

(1) Prezenta lege stabilește principiile producției ecologice și instituie normele privind producția ecologică, certificarea și utilizarea indicațiilor referitoare la producția ecologică în etichetare și în publicitate, precum și normele privind controalele.

**Articolul 2.** Scopul și domeniul de aplicare

(1) Scopul prezentei legi constă în asigurarea cadrului normativ şi instituţional necesar dezvoltării durabile a producției ecologice, asigurînd în același timp funcționarea eficientă a pieței, garantând concurența loială, asigurând încrederea consumatorilor și protejând interesele acestora.

(2) Prevederile prezentei lege se aplică următoarelor produse de origine agricolă, inclusiv în cazul celor provenite din acvacultură, și apicultură, atunci când acestea sunt sau se intenționează ca acestea să fie produse, pregătite, etichetate, distribuite, introduse pe piață, importate ori exportate:

a) produselor agricole vii sau neprelucrate, inclusiv semințelor și altor materiale de reproducere a plantelor;

(b) produselor agricole prelucrate pentru utilizare ca alimente;

(c) hranei pentru animale.

Prezenta lege se aplică de asemenea și altor produse strâns legate de agricultură, enumerate în anexa I la prezenta lege.

(3) Prevederile prezentei legi se aplică oricărui operator implicat, în orice etapă a producției, a pregătirii și a distribuției, în activități legate de produsele menționate la alineatul (2).

() Operațiunile de alimentație colectivă desfășurate de o unitate de restaurație colectivă, nu fac obiectul prezentei legi.

(5) Cu excepția cazurilor în care se prevede altfel prezenta lege se aplică fără a aduce atingere altor dispoziții specifice din prevederile legislației naționale privind introducerea produselor pe piață și în special din domeniile siguranței alimentare, sănătății și bunăstării animalelor, sănătății plantelor și materialelor de reproducere a plantelor.

(6) Prezenta lege se aplică fără a aduce atingere oricăror altor prevederi ale legislaţiei naţionale, care transpun sau creează cadrul necesar aplicării directe a actelor naţionale din domeniul reglementat.

**Articolul 3.** Definiţii

În sensul prezentei legi, se definesc următoarele noţiuni generale:

Producţia ecologică, în înţelesul prezentei legi, înseamnă obţinerea de produse agroalimentare fără utilizarea produselor chimice de sinteză, în conformitate cu regulile şi principiile de producţie ecologică stabilite în prezenta lege şi care sunt certificate de un organism de control înfiinţat în acest scop.

*produs ecologic* - un produs care provine din producția ecologică, altul decât un produs obținut în timpul perioadei de conversie. Produsele obținute din vânatul sau pescuitul animalelor sălbatice nu sunt considerate produse ecologice;

*conversie* - tranziția de la producția neecologică la producția ecologică într-o anumită perioadă de timp, pe parcursul căreia se aplică dispozițiile prezentei legi;

*produs în conversie* - un produs obținut în perioada de conversie;

*operator* - persoana fizică sau juridică responsabilă cu garantarea respectării prezentei legi în toate etapele producției, pregătirii și distribuției aflate sub controlul persoanei respective;

*fermier* - o persoană fizică sau juridică sau un grup de persoane fizice sau juridice, indiferent de statutul juridic al grupului respectiv și al membrilor săi în temeiul dreptul intern, care desfășoară o activitate agricolă;

*pregătire* - operațiunile de conservare sau de prelucrare a produselor ecologice ori în conversie sau orice altă operațiune efectuată asupra unui produs neprelucrat, fără modificarea produsului inițial, cum ar fi sacrificarea, tranșarea, curățarea ori măcinarea, precum și ambalarea, etichetarea sau modificările în ceea ce privește etichetarea referitoare la producția ecologică;

*etapă a producției, pregătirii și distribuției* - orice etapă, începând cu producția primară a unui produs ecologic, continuând cu depozitarea, prelucrarea, transportul și vânzarea sau furnizarea către consumatorul final, inclusiv, după caz, etichetarea, publicitatea, importul, exportul și activitățile de subcontractare;

*publicitate* - orice prezentare a unor produse adresată publicului, prin orice alte mijloace decât o etichetă, care are scopul sau este susceptibilă de a influența și de a forma atitudinea, convingerile și comportamentele, cu scopul de a promova direct sau indirect vânzarea de produse;

*autoritate competentă* - organ al administraţiei publice centrale responsabil de reglementarea activităţii în domeniul agroalimentar;

*autoritate de implementare -* organ abilitat cu funcţii de control, căreia autoritatea competentă i-a delegat parțial, competențele privind punerea în aplicare a prezentei legi;

*organism de control* – o persoană juridică distinctă căreia autoritatea competentă i-a delegat atribuții de control în vederea efectuării controlului în domeniul producției ecologice, în conformitate cu prevederile prezentei legi;

*nerespectare* - înseamnă nerespectarea prezentei legi sau nerespectarea actelor de punere în aplicare aprobate în conformitate cu prezenta lege;

*organism modificat genetic (OMG)* - orice organism, cu excepţia fiinţelor umane, în care materialul genetic a fost modificat printr-o modalitate ce nu se produce natural prin împerechere şi/sau recombinare naturală;

*integritate a produselor ecologice sau în conversie* - înseamnă că produsul nu prezintă neconformități care:

a) în orice etapă a producției, pregătirii și distribuției, afectează caracteristicile produsului care îl califică drept ecologic sau, respectiv, în conversie; sau

b) sunt repetitive sau intenționate;

*unitate de restaurație colectivă* - orice unitate (inclusiv un vehicul sau un stand fix sau mobil) precum restaurantele, cantinele, școlile, spitalele și societățile de catering, în care, în cadrul unei activități profesionale, sunt preparate produse alimentare destinate consumului direct de către consumatorul final;

*măsuri preventive* - măsuri care trebuie luate de către operatori în fiecare etapă a producției, pregătirii și distribuției pentru a asigura conservarea biodiversității și calitatea solului, măsuri pentru prevenirea și controlul dăunătorilor și bolilor și măsuri care urmează să fie luate pentru prevenirea efectelor negative asupra mediului, a sănătății animalelor și a sănătății plantelor;

*măsuri de precauție* - măsuri care trebuie luate de operatori în fiecare etapă a producției, pregătirii și distribuției pentru a evita contaminarea cu produse sau substanțe care nu sunt autorizate pentru utilizare în producția ecologică în conformitate cu prezentul regulament și pentru a evita amestecarea produselor ecologice cu produse neecologice;

*soi ecologic adecvat producției ecologice -* înseamnă un soi, care reprezintă un grup de plante aparţinînd unui singur taxon botanic de cel mai jos rang cunoscut, care poate fi definit prin expresia caracterelor ce rezultă dintr-un anumit genotip sau dintr-o anumită combinaţie de genotipuri, distinct de orice alt grup de plante prin expresia a cel puţin unuia dintre caractere, considerat ca entitate, avîndu-se în vedere proprietatea acestuia de a fi reprodus fără modificare, care:

a) este caracterizat de un nivel ridicat de diversitate genetică și fenotipică între diferitele unități reproductive;

b) a rezultat în urma unor activități de ameliorare realizată în condiții ecologice;

*material eterogen ecologic* - un grup de plante dintr-un singur taxon botanic, de cel mai jos rang cunoscut, care:

a) prezintă caracteristici fenotipice comune;

b) este caracterizat de un nivel ridicat de diversitate genetică și fenotipică între diferitele unități reproductive, astfel încât grupul de plante respectiv este reprezentat de material în ansamblu, și nu de un mic număr de unități;

c) nu este un soi care reprtezintă un grup de plante aparţinînd unui singur taxon botanic de cel mai jos rang cunoscut, care poate fi definit prin expresia caracterelor ce rezultă dintr-un anumit genotip sau dintr-o anumită combinaţie de genotipuri, distinct de orice alt grup de plante prin expresia a cel puţin unuia dintre caractere, considerat ca entitate, avîndu-se în vedere proprietatea acestuia de a fi reprodus fără modificare.

d) nu este un amestec de soiuri; și

e) a fost produs în conformitate cu prezenta lege.

**Capitolul II**

**OBIECTIVE ȘI PRINCIPII PENTRU PRODUCȚIA ECOLOGICĂ**

**Articolul 4.** Obiective

Producția ecologică urmărește atingerea următoarelor obiective generale:

a) aducerea unei contribuții la protecția mediului și a climei;

b) menținerea fertilității pe termen lung a solurilor;

c) aducerea unei contribuții la un înalt nivel de biodiversitate;

d) aducerea unei contribuții semnificative la un mediu netoxic;

e) aducerea unei contribuții la standarde înalte de bunăstare a animalelor și, în special, satisfacerea nevoilor comportamentale ale animalelor specifice speciilor;

f) încurajarea circuitelor scurte de distribuție și a producției locale în diferite regiuni;

g) încurajarea conservării raselor de animale rare și/sau a populațiilor locale în pericol de dispariție;

h) aducerea unei contribuții la dezvoltarea ofertei de materiale genetice vegetale adaptate la nevoile și obiectivele specifice agriculturii ecologice;

i) aducerea unei contribuții la un înalt nivel de biodiversitate prin utilizarea de materiale genetice vegetale diverse, cum ar fi materiale eterogene ecologice și soiuri ecologice adecvate producției ecologice;

j) promovarea dezvoltării activităților de ameliorare a plantelor ecologice pentru a contribui la perspectivele economice favorabile ale sectorului ecologic.

**Articolul 5.** Principii generale

Producția ecologică este un sistem de gestionare durabilă bazat pe următoarele principii generale:

1) respectarea sistemelor și a ciclurilor naturii și susținerea și îmbunătățirea stării solului, a apei și a aerului, a sănătății plantelor și animalelor și a echilibrului dintre ele;

2) menținerea elementelor peisajului natural, precum siturile de patrimoniu natural;

3) utilizarea responsabilă a energiei și a resurselor naturale, precum apa, solul, materia organică și aerul;

4) producerea unei varietăți extinse de alimente de înaltă calitate și de alte produse agricole și de acvacultură care răspund cererii consumatorilor pentru bunuri care sunt produse prin utilizarea unor procese care nu dăunează mediului, sănătății umane, sănătății plantelor sau sănătății și bunăstării animalelor;

5) asigurarea integrității producției ecologice în toate etapele producției, pregătirii și distribuției alimentelor și a hranei pentru animale;

6) proiectarea și gestionarea adecvată a proceselor biologice, pe baza unor sisteme ecologice care utilizează resurse naturale interne sistemului de gestionare, prin metode care:

a) utilizează organisme vii și metode de producție mecanice;

b) practică cultivarea de culturi legată de soluri și producția animalieră legată de terenuri sau practică acvacultura cu respectarea principiului exploatării durabile a resurselor acvatice;

c) exclud utilizarea OMG-urilor și a produselor obținute din OMG-uri și a produselor obținute prin OMG-uri, altele decât medicamentele veterinare;

d) se bazează pe evaluarea riscurilor și pe utilizarea de măsuri de precauție și preventive;

5) limitarea utilizării de factori de producție externi; în cazul în care sunt necesari factori de producție externi sau nu există practicile și metodele de gestionare adecvate menționate la pct. 6),

respectivii factori de producție externi se limitează la:

a) factori proveniți din producția ecologică; în cazul materialului de reproducere a plantelor, se acordă prioritate varietăților selectate pentru capacitatea lor de a răspunde nevoilor și obiectivelor specifice ale agriculturii ecologice;

b) substanțe naturale sau substanțe derivate în mod natural;

c) îngrășăminte minerale cu solubilitate scăzută;

6) adaptarea procesului de producție, în conformitate cu prezenta lege, pentru a ține seama de statutul sanitar, de diferențele regionale privind echilibrul ecologic și condițiile climatice și locale, de etapele de dezvoltare și de practicile specifice de creștere a animalelor;

7) excluderea din întregul lanț alimentar ecologic a clonării animalelor, a creșterii de animale cu poliploidie indusă artificial și a radiațiilor ionizante;

8) respectarea unui nivel înalt de bunăstare a animalelor, respectând nevoile specifice ale speciilor.

**Articolul 6.** Principii specifice aplicabile activităților agricole și acvaculturii

În ceea ce privește activitățile agricole și acvacultura, producția ecologică se bazează în special pe următoarele principii specifice:

a) menținerea și îmbunătățirea vieții solului și a fertilității naturale a solului, a stabilității solului, a capacității solului de a reține apa și a biodiversității acestuia, prevenirea și combaterea pierderii materiei organice din sol, a tasării și a eroziunii solului, precum și hrănirea plantelor în principal prin ecosistemul solului;

b) limitarea la minimum a utilizării resurselor neregenerabile și a factorilor de producție externi;

c) reciclarea deșeurilor și a produselor secundare de origine vegetală și animalieră, prin utilizarea lor ca factori de producție în producția vegetală și animalieră;

d) menținerea sănătății plantelor prin măsuri preventive, în special prin selectarea de specii, soiuri sau materiale eterogene adecvate, rezistente la dăunători și la boli, prin rotația corespunzătoare a culturilor, prin metode mecanice și fizice și prin protecția dușmanilor naturali ai dăunătorilor;

e) utilizarea semințelor și animalelor care au un grad ridicat de diversitate genetică, rezistență la boli și longevitate;

f) selecționarea soiurilor de plante ținând seama de particularitățile sistemelor specifice de producție ecologică, punând accentul pe performanța agronomică, pe rezistența împotriva bolilor, pe adaptarea la diversele condiții pedoclimatice locale și pe respectarea barierelor încrucișării naturale;

g) utilizarea materialelor ecologice de reproducere a plantelor, cum ar fi materialele de reproducere a plantelor din materialele eterogene ecologice și din soiuri ecologice adecvate producției ecologice;

h) producția de soiuri ecologice prin capacitatea de reproducere naturală și axarea pe limitarea între barierele încrucișării naturale;

i) posibilitatea de a utiliza materiale de reproducere a plantelor obținute în propriile ferme pentru a promova resurse genetice adaptate la condițiile speciale ale producției ecologice;

j) selecționarea raselor de animale ținând seama de un grad înalt de diversitate genetică, de capacitatea animalelor de a se adapta la condițiile locale, de valoarea de ameliorare a acestora, de longevitatea acestora, de vitalitatea acestora și de rezistența acestora la boli și probleme de sănătate;

k) practicarea producției animaliere adaptate zonei și tipului de teren;

l) aplicarea unor practici de creștere a animalelor care stimulează sistemul imunitar și întăresc apărarea naturală împotriva bolilor, inclusiv exerciții periodice și accesul la zone în aer liber și pășuni;

(m) hrănirea efectivelor de animale cu hrană pentru animale ecologică alcătuită din ingrediente agricole rezultate din producția ecologică și din substanțe neagricole naturale;

n) producerea de produse ecologice de origine animală provenite de la animale care au fost crescute în exploatații ecologice pe parcursul întregii vieți, de la naștere sau ecloziune;

o) menținerea sănătății mediului acvatic și a calității ecosistemelor acvatice și terestre înconjurătoare;

p) hrănirea organismelor acvatice cu hrană pentru animale obținută prin exploatarea durabilă a resurselor acvatice vii sau cu hrană pentru animale ecologică formată din ingrediente agricole rezultate din producția ecologică, inclusiv prin acvacultură ecologică, și din substanțe neagricole naturale;

q) evitarea oricărei puneri în pericol a speciilor care prezintă interes de conservare, care ar putea decurge din producția ecologică.

**Articolul 7.** Principii specifice aplicabile prelucrării alimentelor ecologice

Producția de alimente ecologice prelucrate se bazează, în special, pe următoarele principii specifice:

a) producția de alimente ecologice din ingrediente agricole ecologice;

b) restricționarea utilizării aditivilor alimentari, a ingredientelor neecologice cu funcții preponderent tehnologice și organoleptice, precum și a micronutrienților și a adjuvanților tehnologici, astfel încât aceste elemente să fie utilizate în cea mai mică măsură și doar în caz de necesitate tehnologică esențială sau în scopuri nutriționale speciale;

c) excluderea substanțelor și a metodelor de prelucrare ce ar putea induce în eroare în privința adevăratei naturi a produsului;

d) prelucrarea alimentelor ecologice, prin metode biologice, mecanice și fizice;

e) excluderea alimentelor care conțin sau sunt alcătuite din nanomateriale fabricate.

**Articolul 8.** Principii specifice aplicabile prelucrării hranei ecologice pentru animale

Producția de hrană ecologică pentru animale prelucrată se bazează, în special, pe următoarele principii specifice:

a) producția de hrană ecologică pentru animale din materii prime ecologice pentru hrana pentru animale;

b) restricționarea utilizării aditivilor pentru hrana animalelor și a adjuvanților tehnologici, astfel încât aceștia să fie utilizați în cea mai mică măsură și doar în cazul necesităților tehnologice sau zootehnice esențiale sau în scopuri nutriționale speciale;

c) excluderea substanțelor și a metodelor de prelucrare ce ar putea induce în eroare în privința adevăratei naturi a produsului;

d) prelucrarea atentă a hranei pentru animale ecologice, de preferință prin metode biologice, mecanice și fizice.

**CAPITOLUL III**

**NORME DE PRODUCȚIE**

**Articolul 9** Norme de producție generale

(1) Operatorii se conformează normelor de producție generale stabilite în prezentul articol precum și normelor de punere în aplicare menționate la articolul 25 alin. (2).

(2) Întreaga exploatație este gestionată în conformitate cu cerințele din prezenta lege aplicabile producției ecologice.

(3) În producția ecologică pot fi utilizate numai produsele, substanțele și ingredientele agricole neecologice pentru alimente ecologice prelucrate, care au fost aprobate de Guvern.

(4) Următoarele produse și substanțe sunt permise pentru utilizare în producția ecologică în conformitate cu prezenta lege:

(a) agenți fitoprotectori, agenți sinergici și coformulanți drept componente ale produselor de protecție a plantelor;

(b) adjuvanții destinați amestecării cu produse de protecție a plantelor.

(5) Radiația ionizantă nu se utilizează pentru tratarea alimentelor ecologice sau a hranei ecologice pentru animale și pentru tratarea materiilor prime utilizate pentru producerea alimentelor ecologice sau a hranei ecologice pentru animale.

(6) Se interzice utilizarea clonării animalelor și creșterea de animale cu poliploidie indusă artificial.

(7) Operatorii iau măsuri preventive și de precauție, după caz, în fiecare etapă a producției, pregătirii și distribuirii. Cerințele privind măsurile preventive și de precauție care trebuie luate de operatori în fiecare etapă a producției, pregătirii și distribuției sunt aprobate de Guvern.

(8) Prin derogare de la alineatul (2), o exploatație poate fi împărțită în mod clar și efectiv în unități de producție separate pentru producția ecologică, în conversie și producția neecologică, cu condiția ca, pentru unitățile de producție neecologică:

a) în ceea ce privește efectivele de animale, să fie implicate specii diferite;

b) în ceea ce privește plantele, să fie implicate varietăți diferite care să poată fi ușor diferențiate.

În ceea ce privește algele și animalele de acvacultură, pot fi implicate aceleași specii, cu condiția să existe o separare clară și efectivă între locurile sau unitățile de producție.

(9) Prin derogare de la alineatul (8) litera b), în cazul culturilor perene care necesită o perioadă de cultivare de cel puțin trei ani, se pot implica soiuri care nu pot fi diferențiate cu ușurință sau aceleași soiuri, cu condiția ca producția în cauză să facă parte dintr-un plan de conversie și cu condiția ca conversia ultimei părți a suprafeței aferente producției în cauză la producția ecologică să înceapă cât mai repede posibil și să fie finalizată în maximum cinci ani.

În astfel de cazuri:

a) fermierul notifică organismul de control, cu cel puțin 48 de ore în avans, cu privire la începerea recoltării fiecăruia dintre produsele în cauză;

b) la încheierea recoltării, fermierul informează organismul de control cu privire la cantitățile exacte recoltate din unitățile în cauză și cu privire la măsurile luate pentru separarea produselor;

c) planul de conversie și măsurile care urmează să fie luate pentru asigurarea separării efective și clare trebuie să fie confirmate de organismul de control, în fiecare an după începerea aplicării planului de conversie.

(10) Cerințele privind speciile și soiurile diferite prevăzute la alineatul (8) literele (a) și (b) nu se aplică în cazul centrelor de cercetare și educaționale, a pepinierelor, a multiplicatoarelor de semințe și a operațiunilor de ameliorare.

(11) Atunci când, în cazurile menționate la alineatele (8), (9) și (10), nu toate unitățile de producție ale unei exploatații sunt gestionate în temeiul normelor privind producția ecologică, operatorii:

(a) păstrează produsele utilizate pentru unitățile de producție ecologică și în conversie separat de cele utilizate pentru unitățile de producție neecologică;

(b) păstrează produsele provenite din unitățile de producție ecologică, din cele de producție în conversie și din cele de producție neecologică separat unele de altele;

(c) țin registre adecvate pentru a demonstra separarea efectivă a unităților de producție și a produselor.

**Articolul 10** Conversia

(1) Fermierii și operatorii care produc produse menționate la articolul 2 alin. (2) respectă o perioadă de conversie. Pe parcursul întregii perioade de conversie, aceștia aplică toate normele privind producția ecologică prevăzute în prezenta lege, în special normele aplicabile privind conversia prevăzute în prezentul articol și articolul 25.

(2) Perioada de conversie începe cel mai devreme atunci când fermierul sau operatorul care produce produsele menționate la articolul 2 alin. (2) și-a notificat activitatea la autoritatea de implementare.

(3) Nici o perioadă anterioară nu poate fi recunoscută retroactiv ca făcând parte din perioada de conversie, cu excepția cazului în care operatorul poate aduce probe că parcelele agricole sunt zone naturale sau agricole și că, pe o perioadă de cel puțin trei ani, nu au fost tratate cu produse sau substanțe neautorizate pentru utilizarea în producția ecologică.

(4) Produsele obținute în timpul perioadei de conversie nu se comercializează ca produse ecologice sau ca produse în conversie.

Cu toate acestea, următoarele produse obținute în timpul perioadei de conversie și în conformitate cu alineatul (1) pot fi comercializate ca produse în conversie:

(a) materiale de reproducere a plantelor, cu condiția să se fi respectat o perioadă de conversie de cel puțin 12 luni;

(b) produse alimentare de origine vegetală și produsele destinate hranei de origine vegetală, cu condiția ca produsul să conțină numai un singur ingredient provenit din culturi agricole și să se fi respectat o perioadă de conversie de cel puțin 12 luni înainte de recoltare.

(5) Autoritatea competentă aprobă norme privind documentele care trebuie furnizate în scopul recunoașterii retroactive a perioadelor anterioare în conformitate cu alineatul (3) de la prezentul articol.

(6) Cerințele privind perioada de conversie și definirea perioadei de conversie, specifică tipului de cultură sau de producție animalieră, se aprobă de Guvern.

**Articolul 11** Interzicerea utilizării OMG-urilor

(1) Se interzice utilizarea în producția ecologică a OMG-urilor în alimente sau în hrana pentru animale sau ca alimente, hrană pentru animale, adjuvanți tehnologici, produse de protecție a plantelor, îngrășăminte, amelioratori de sol, material de reproducere a plantelor, microorganisme sau animale.

(2) În sensul interdicției prevăzute la alineatul (1), în ceea ce privește OMG-urile destinate alimentelor sau hranei pentru animale, operatorii se pot baza pe etichetele unui produs care au fost aplicate sau furnizate sau pe orice alt document de însoțire a acestuia.

(3) Operatorii pot presupune că în producția alimentelor sau a hranei pentru animale achiziționate nu s-au folosit OMG-uri atunci când astfel de produse nu au o etichetă aplicată sau furnizată sau nu sunt însoțite de un document furnizat în conformitate cu alineatulul (2), cu excepția cazului în care au obținut alte informații indicând faptul că etichetarea produselor respective nu este în conformitate cu actele normative în vigoare.

(4) În sensul interdicției prevăzute la alineatul (1), în ceea ce privește produsele care nu sunt reglementate de alineatele (2) și (3), operatorii care utilizează produse neecologice achiziționate de la terți solicită vânzătorului să confirme faptul că produsele respective nu au fost obținute din OMG-uri.

**Articolul 12** Baza de date a materialului de reproducere a plantelor ecologic și în conversie, a animalelor ecologice și a animalelor tinere de acvacultură ecologice

(1) Autoritatea de implementare instituie o bază de date actualizată în mod regulat a materialului de reproducere a plantelor ecologic și în conversie, cu excepția plantulelor, dar incluzând cartofii de sămânță, care este disponibil pe teritoriul țării.

(2) Baza de date va permite operatorilor care comercializează material de reproducere a plantelor ecologic sau în conversie sau animale ecologice sau animale tinere de acvacultură ecologice și care sunt în măsură să le furnizeze în cantități suficiente și într-un termen rezonabil, să publice voluntar și gratuit următoarele informații, împreună cu numele lor și cu datele lor de contact:

(a) materialul de reproducere a plantelor ecologic și în conversie disponibil, cum ar fi materialul de reproducere a plantelor din material eterogen ecologic sau din soiuri ecologice adecvate producției ecologice, cu excepția plantulelor, dar incluzând cartofii de sămânță; cantitatea în greutate a materialului respectiv și perioada anului în care este disponibil; un astfel de material se include pe listă cel puțin cu denumirea sa științifică latină;

(b) animalele ecologice pentru care poate fi acordată o derogare, în cazul în care nu sunt îndeplinite nevoile calitative sau cantitative ale fermierilor cu privire la animalele ecologice, pentru introducerea de animale neecologice într-o unitate de producție ecologică.

(c) animalele tinere de acvacultură ecologice disponibile pe exploatație și starea de sănătate a acestora și capacitatea de producție pentru fiecare specie de acvacultură.

(3) Autoritatea de implementare, de asemenea, va institui un sistem care să permită operatorilor care comercializează rase și tulpini adaptate la producția ecologică sau puicuțe ecologice și care sunt în măsură să furnizeze respectivele animale în cantități suficiente și într-un termen rezonabil să publice voluntar și gratuit informațiile relevante, împreună cu numele și datele de contact.

(4) Operatorii care aleg să includă informațiile privind materialul de reproducere a plantelor, animalele sau animalele tinere de acvacultură, menționate la alineatele (2) și (3) se asigură că informațiile sunt actualizate cu regularitate și se asigură că informațiile sunt retrase de pe liste odată ce materialul de reproducere a plantelor, animalele sau animalele tinere de acvacultură nu mai sunt disponibile.

(5) În scopul respectării dispozițiilor de la alineatele (1), (2) și (3), autoritatea de implementare va continua să utilizeze sistemele de informații relevante deja existente.

(6) Autoritatea competentă pune la dispoziția publicului, pe site-ul propriu, un link către fiecare dintre bazele de date, permițând astfel utilizatorilor să aibă acces la astfel de baze de date.

(7) Guvernul va aproba acte de punere în aplicare prin care să furnizeze:

(a) detaliile tehnice pentru instituirea și întreținerea bazelor de date menționate la alin. (1) și (2);

(b) specificații în ceea ce privește colectarea informațiilor menționate la alineatele (1) și (2);

(c) specificații cu privire la modalitățile de participare la bazele de date menționate la alineatele (1) și (2) și la sistemele menționate la alineatul (3).

**Articolul 13** Dispoziții specifice privind comercializarea materialului de reproducere a plantelor din material eterogen ecologic

(1) Materialul de reproducere a plantelor din material eterogen ecologic poate fi comercializat fără respectarea cerințelor privind înregistrarea și fără respectarea categoriilor de certificare a materialului de prebază, de bază și certificat sau a cerințelor pentru alte categorii, care sunt prevăzute în actele normative în vigoare.

(2) Materialul de reproducere a plantelor din material eterogen ecologic menționat la alineatul (1) poate fi comercializat în urma unei notificări referitoare la materialul eterogen ecologic, din partea furnizorului către autoritatea de implementare, utilizând un dosar care să conțină:

(a) datele de contact ale solicitantului;

(b) specia și denumirea materialului eterogen ecologic;

(c) descrierea principalelor caracteristici agronomice și fenotipice care sunt comune în acest grup de plante, inclusiv metodele de ameliorare, rezultatele testelor privind caracteristicile respective, țara de producție și materialul parental utilizat;

(d) o declarație a solicitantului privind veridicitatea elementelor menționate la literele (a), (b) și (c); și

(e) un eșantion reprezentativ.

(3) Notificarea respectivă se trimite prin scrisoare recomandată sau prin orice alt mijloc de comunicare acceptat de autoritatea de implementare , cu solicitarea confirmării de primire.

(4) La trei luni de la data indicată pe confirmarea de primire, cu condiția să nu fi fost solicitate informații suplimentare sau să nu fi fost comunicat furnizorului un refuz oficial din motive ce țin de un dosar incomplet ori de nerespectare, se consideră că autoritatea de implementare a confirmat notificarea și conținutul acesteia.

(5) După confirmarea expresă sau implicită a notificării, autoritatea de implementare poate include pe o listă materialul eterogen ecologic notificat. Includerea pe listă menționată se face gratuit pentru furnizor.

(6) Includerea pe listă a oricărui material eterogen ecologic se comunică autorităților competente ale celorlalte state membre.

Un astfel de material eterogen ecologic trebuie să respecte cerințele din actele normative pentru implementare aprobate în conformitate cu alineatul (3).

(7) Guvernul va aproba norme privind producția și comercializarea materialului de reproducere a plantelor din material eterogen ecologic din anumite genuri sau specii, în ceea ce privește:

(a) descrierea materialului eterogen ecologic, inclusiv metodele de ameliorare și de producție relevante și materialul parental utilizat;

(b) cerințele minime de calitate pentru loturile de semințe, inclusiv identitatea, puritatea specifică, capacitatea de germinare și calitatea sanitară;

(c) etichetarea și ambalarea;

(d) informațiile și eșantioanele de producție care trebuie să fie păstrate de operatorii profesioniști;

(e) după caz, întreținerea materialului eterogen ecologic.

**Articolul 14** Adoptarea unor norme de producție excepționale

(1) În cazul existenței unor criterii de calificare a unei situații drept circumstanță catastrofală generată de un „fenomen climatic nefavorabil”, „boli ale animalelor”, un „incident de mediu”, un „dezastru natural” sau un „eveniment catastrofal”, autoritatea competentă realizează următoarele:

1) declară situaţie excepţională, cu informarea Guvernului;

a) elaborează şi propune Guvernului spre aprobare:

- criteriile de calificare a unei situații drept circumstanță catastrofală generată de un „fenomen climatic nefavorabil”, „boli ale animalelor”, un „incident de mediu”, un „dezastru natural” sau un „eveniment catastrofal”, precum și orice situație asemănătoare;

- norme specifice, inclusiv o posibilă derogare de la prezenta lege, referitoare la modul în care trebuie tratate astfel de circumstanțe catastrofale;

- norme specifice privind monitorizarea și raportarea în astfel de cazuri.

2) stabileşte, în caz de pericol fitosanitar iminent, cu informarea Guvernului, cerinţe suplimentare în domeniul protecţiei plantelor şi a produselor vegetale, măsuri de limitare sau de interzicere a comercializării şi a importului anumitelor tipuri de plante şi de produse vegetale, care provin din zone contaminate din alte țări;

3) stabileşte, în cazul în care a avut loc un dezastru natural, iar evenimentul respectiv face imposibilă respectarea normelor de producție prevăzute în prezenta lege, cu informarea Guvernului, derogări de la normele de producție pentru o perioadă limitată, până când producția ecologică poate fi restabilită.

**Articolul 15** Produsele și substanțele permise pentru utilizare în producția ecologică

(1) În conformitate cu procedura menționată la articolul 26 alineatul (2), Guvernul aprobă anumite produse și substanțe pentru a fi utilizate în producția ecologică, și include pe o listă limitativă produsele și substanțele care pot fi utilizate în cadrul agriculturii ecologice în următoarele scopuri:

(a) ca substanțe active care să fie utilizate în produse de protecție a plantelor;

(b) ca îngrășăminte, amelioratori de sol și nutrienți;

(c) ca materii prime pentru hrana pentru animale de origine vegetală sau animală ori provenite din alge sau drojdie sau ca materii prime pentru hrana pentru animale de origine microbiană ori minerală;

(d) ca aditivi pentru hrana animalelor și adjuvanți tehnologici;

(e) ca produse pentru curățarea și dezinfectarea iazurilor, a cuștilor, a rezervoarelor, a bazinelor lungi (raceways), a clădirilor sau a instalațiilor utilizate pentru producția animalieră;

(f) ca produse pentru curățarea și dezinfectarea clădirilor și a instalațiilor utilizate pentru producția vegetală, inclusiv pentru depozitarea într-o exploatație agricolă;

(g) ca produse de curățare și dezinfectare a spațiilor de prelucrare și depozitare.

(2) Suplimentar, produselor și substanțelor menționate la alineatul (1), Guvernul aprobă anumite produse și substanțe pentru a fi utilizate în producția de alimente ecologice prelucrate și de drojdie utilizată ca aliment sau ca hrană pentru animale, incluzând toate produsele și substanțele astfel permise pe liste supuse restricțiilor, în următoarele scopuri:

(a) ca aditivi pentru alimente și adjuvanți tehnologici;

(b) ca ingrediente agricole neecologice care se utilizează pentru producția de alimente ecologice prelucrate;

(c) ca adjuvanți tehnologici pentru producția de drojdie și de produse pe bază de drojdie.

(3) Aprobarea produselor și substanțelor menționate la alineatul (1) pentru utilizarea în producția ecologică se face cu respectarea principiilor stabilite în capitolul II și cu îndeplinirea criteriilor următoare, care se evaluează în ansamblu:

(a) produsele și substanțele respective sunt esențiale pentru menținerea producției și pentru utilizarea prevăzută;

(b) toate produsele și substanțele respective sunt de origine vegetală, animală, microbiană ori minerală sau provenite din alge, cu excepția cazurilor în care produsele sau substanțele provenite din astfel de surse nu sunt disponibile în cantități sau la calități suficiente sau dacă nu există alternative;

(c) în cazul produselor menționate la alineatul (1) litera (a):

1) utilizarea lor este esențială pentru controlul unui dăunător pentru care nu sunt disponibile alternative biologice, fizice sau de ameliorare, nici alte metode de cultivare sau practici de gestionare eficace;

2) dacă astfel de produse nu sunt de origine vegetală, animală, microbiană ori minerală sau provenite din alge și nu sunt identice cu forma lor naturală, condițiile lor de utilizare exclud orice contact direct cu părțile comestibile ale plantei;

(d) în cazul produselor menționate la alineatul (1) litera (b), utilizarea lor este esențială pentru creșterea sau menținerea fertilității solului sau pentru îndeplinirea cerințelor nutriționale specifice ale culturilor sau în scopuri specifice de ameliorare a solului;

(e) în cazul produselor menționate la alineatul (1) literele (c) și (d):

1) utilizarea lor este necesară pentru menținerea sănătății, a bunăstării și a vitalității animalelor și contribuie la un regim alimentar adecvat ce răspunde necesităților fiziologice și comportamentale ale speciilor în cauză sau utilizarea lor este necesară pentru producerea sau conservarea hranei pentru animale, deoarece producția sau conservarea hranei pentru animale este imposibilă fără utilizarea acestor substanțe;

2) hrana pentru animale de origine minerală, oligoelementele, vitaminele sau provitaminele au origine naturală, cu excepția cazurilor în care produsele sau substanțele provenite din astfel de surse nu sunt disponibile în cantitatea sau la calitatea suficientă sau dacă nu există alternative;

3) utilizarea de materii prime neecologice, de origine vegetală sau animală, pentru hrana pentru animale este necesară deoarece materiile prime pentru hrana pentru animale, de origine vegetală sau animală, produse în conformitate cu normele de producție ecologică nu sunt disponibile în cantitate suficientă;

4) utilizarea de mirodenii, plante aromatice și melase neecologice este necesară deoarece produsele respective nu sunt disponibile în formă ecologică, trebuie să fie produse sau pregătite fără solvenți chimici și utilizarea lor este limitată la 1 % din rația de hrană pentru o anumită specie, calculată anual ca procent din substanța uscată din hrana pentru animale de origine agricolă.

(4) Aprobarea produselor și substanțelor menționate la alineatul (2) pentru utilizarea în producția de alimente ecologice prelucrate sau pentru producția de drojdie utilizată ca aliment sau ca hrană pentru animale se face cu respectarea principiilor stabilite în capitolul II și cu îndeplinirea următoarelor criterii, care se evaluează în ansamblu:

(a) nu sunt disponibile produse sau substanțe alternative permise în conformitate cu prezentul articol sau tehnologii conforme cu prezenta lege;

(b) fără recurgerea la aceste produse și substanțe, ar fi imposibilă producerea sau conservarea alimentelor sau îndeplinirea anumitor cerințe referitoare la regimul alimentar prevăzute în temeiul actelor normative în vigoare;

(c) se găsesc în natură și este posibil să fi făcut obiectul unor procese exclusiv mecanice, fizice, biologice, enzimatice sau microbiene, cu excepția cazului în care produsele sau substanțele din astfel de surse nu sunt disponibile în cantități sau la calități suficiente;

(d) ingredientul ecologic nu este disponibil în cantități suficiente.

**Articolul 16** Obligații și acțiuni în cazul suspiciunii de nerespectare

În cazul în care un operator suspectă că un produs pe care l-a produs, pregătit, importat sau pe care l-a primit de la un alt operator nu respectă cerințele prezentei legi, operatorul respectiv, în scopul evitării prezenței produselor și substanțelor neautorizate:

1) identifică și izolează produsul în cauză;

2) verifică dacă suspiciunea poate fi probată;

3) nu plasează produsul în cauză pe piață ca produs ecologic sau în conversie și nu îl utilizează în producția ecologică, decât dacă suspiciunea poate fi exclusă;

4) în cazul în care suspiciunea este probată sau în cazul în care nu poate fi exclusă, informează imediat autoritatea competentă sau organismul de control, prezentând elementele disponibile, după caz;

5) cooperează pe deplin cu autoritatea competentă sau organismul de control în cadrul verificării și identificării motivelor de nerespectare suspectată.

**Articolul 17** Norme privind acțiunile care trebuie întreprinse de către operatori și grupurile de operatori

(1) Operatorii și grupurile de operatori oferă, personalului din cadrul, autorităţii de implemenate şi organismelor de control, în vederea efectuării controalelor, acces:

(a) la echipamentele, mijloacele de transport, sediile și alte locuri pe care le controlează, precum și la împrejurimile acestora;

(b) la sistemele lor computerizate de gestionare a informațiilor;

(c) la animalele și bunurile pe care le controlează;

(d) la documente și la orice alte informații relevante.

(2) În timpul desfășurării controalelor, operatorii asistă personalul din cadrul autorității de implementare, organismelor de control și cooperează în îndeplinirea sarcinilor acestora.

(3) În plus față de obligațiile prevăzute la alineatele (1) și (2), operatorul responsabil pentru un transport care intră pe teritoriul ţării, pune la dispoziție pe suport de hârtie sau în format electronic și fără întârziere toate informațiile privind animalele și bunurile.

(4) În vederea efectuării controalelor menţionate la alin. (1), operatorii și grupurile de operatori:

(a) țin registre pentru a demonstra respectarea prezentei legi;

(b) efectuează toate declarațiile și alte comunicări care sunt necesare în vederea controalelor;

(c) iau măsuri practice relevante pentru a asigura respectarea prezentei legi;

(d) furnizează, sub forma unei declarații care urmează să fie semnată și actualizată, după caz:

1) descrierea completă a unității de producție ecologice sau în conversie și a activităților care urmează să fie desfășurate în conformitate cu prezenta lege;

2) măsurile practice relevante care urmează să fie luate pentru a asigura respectarea prezentei

legi;

3) un angajament :

— să informeze în scris și fără întârzieri nejustificate cumpărătorii produselor și să facă schimb de informații relevante cu autoritatea competentă sau cu organismul de control, în cazul în care o suspiciune de nerespectare a fost probată, o suspiciune de nerespectare nu poate fi exclusă sau a fost constatată o nerespectare care afectează integritatea produselor în cauză;

— să accepte transferul dosarului de control, în caz de schimbare a organismului de control sau, în cazul retragerii din producția ecologică, păstrarea dosarului de control timp de cel puțin cinci ani de către ultimul organism de control;

— să informeze imediat organismul de control în cazul retragerii din producția ecologică; și

— să accepte schimbul de informații dintre organismele respective în cazul în care subcontractanții sunt verificați de organisme de control diferite.

**CAPITOLUL IV**

**ETICHETAREA**

**Articolul 18** Utilizarea termenilor referitori la producția ecologică

(1) În sensul prezentei legi, un produs este considerat ca purtând termeni referitori la producția ecologică în cazul în care, pe etichetă, pe materialele publicitare sau în documentele comerciale, produsul în cauză, ingredientele sale sau materiile prime pentru hrana pentru animale utilizate pentru producerea sa sunt descrise în termeni care sugerează cumpărătorului că produsul, ingredientele sau materiile sale prime pentru hrana pentru animale au fost produse în conformitate cu prezenta lege.

În special, termenii enumerați în anexa 3, cuvintele derivate și diminutivele acestora, precum „bio” și „eco”, singure sau în combinație, pot fi folosite, în diverse țări și în orice limbă enumerată în anexa respectivă, pentru etichetarea și promovarea produselor menționate la articolul 2 alineatul (1) conforme cu prezenta lege.

(2) În cazul produselor menționate la articolul 2 alineatul (1), termenii menționați la prezentul articol alineatul (1) nu se utilizează, în niciuna dintre limbile enumerate în anexa 3, pe etichetă, pe materialele publicitare sau în documentele comerciale ale unui produs care nu este conform cu prezenta lege.

Mai mult, nu se folosesc în etichetare sau în publicitate niciun fel de termeni, inclusiv termenii utilizați în mărci comerciale sau nume de societăți, sau practici dacă ar putea induce în eroare consumatorul sau utilizatorul sugerând că un produs sau ingredientele acestuia respectă prezenta lege.

(3) Produsele obținute în timpul perioadei de conversie nu se etichetează și nu se promovează drept produse ecologice sau produse în conversie.

Cu toate acestea, materialul de reproducere a plantelor, produsele alimentare de origine vegetală și produsele destinate hranei animalelor de origine vegetală obținute în timpul perioadei de conversie care respectă articolul 10 alineatul (4) se pot eticheta și promova drept produse în conversie, utilizând termenul „în conversie” sau un termen corespunzător, alături de termenii prevăzuți la alineatul (1).

(4) Termenii menționați la alineatele (1) și (3) nu se folosesc pentru un produs pentru care, trebuie să se indice pe etichetă sau în materialul publicitar că produsul conține OMG-uri, constă în OMG-uri sau este produs din OMG-uri.

(5) Pentru alimentele prelucrate, se pot folosi termenii menționați la alineatul (1):

(a) în descrierea comercială și în lista de ingrediente, în cazul în care o astfel de listă este obligatorie, cu condiția ca:

1) alimentele prelucrate să se conformeze normelor de producție prevăzute în art. 25 alin. (2);

2) cel puțin 95 % din ingredientele agricole ale produsului în greutate să fie ecologice; și

3) în cazul aromelor, se pot folosi numai pentru substanțele aromatizante naturale și pentru preparatele aromatizante naturale etichetate și în cazul în care toate componentele lor aromatizante și substanțele purtătoare de componente aromatizante din substanțele aromatizante sunt ecologice;

(b) doar în lista de ingrediente, cu condiția ca:

1) mai puțin de 95 % din ingredientele agricole ale produsului în greutate să fie ecologice, iar ingredientele respective să fie conforme cu normele de producție prevăzute în prezenta lege;

2) alimentele prelucrate să se conformeze normelor de producție;

(c) în descrierea comercială și în lista de ingrediente, cu condiția ca:

1) ingredientul principal să fie un produs al activității de vânat sau pescuit;

2) termenul menționat la alineatul (1) să aibă legătură clară în descrierea comercială cu un alt ingredient care să fie ecologic și diferit de ingredientul principal;

3) toate celelalte ingrediente agricole să fie ecologice; și

4) alimentele să se conformeze normelor privind producția ecologică.

Lista ingredientelor menționată la primul paragraf literele (a), (b) și (c) precizează care ingrediente sunt ecologice. Referirile la producția ecologică pot apărea doar în raport cu ingredientele ecologice.

Lista de ingrediente menționată la primul paragraf literele (b) și (c) include precizarea procentajului total de ingrediente ecologice în raport cu cantitatea totală a ingredientelor agricole.

Termenii menționați la alineatul (1), atunci când sunt utilizați în lista de ingrediente menționată la primul paragraf literele (a), (b) și (c) de la prezentul alineat, și indicația procentajului menționat la al treilea paragraf de la prezentul alineat apar cu aceeași culoare și cu caractere de aceeași dimensiune și de același stil ca și restul indicațiilor din lista de ingrediente.

(6) În ceea ce privește hrana pentru animale prelucrată, termenii menționați la alineatul (1) se pot utiliza în descrierea comercială și în lista de ingrediente, cu condiția ca:

(a) hrana pentru animale prelucrată să se conformeze normelor de producție prevăzute în prezenta lege;

(b) toate ingredientele de origine agricolă pe care le conține hrana pentru animale prelucrată să fie ecologice; și

(c) cel puțin 95 % din substanța uscată a produsului să fie ecologică.

**Articolul 19** Etichetarea produselor și a substanțelor utilizate în producția vegetală

În pofida domeniului de aplicare al prezentei legi, astfel cum este stabilit la articolul 2 alineatul (1), produsele și substanțele utilizate în produsele de protecție a plantelor sau ca îngrășământ, ca ameliorator de sol ori ca nutrient, permise în conformitate cu articolul 18 vor purta o mențiune care să indice că produsele sau substanțele respective sunt permise pentru utilizarea în producția ecologică în conformitate cu prezenta lege.

**Articolul 20** Indicații obligatorii

(1) Atunci când produsele poartă termeni menționați la articolul 18 alineatul (1), inclusiv produsele etichetate ca fiind produse în conversie în conformitate cu articolul 18 alineatul (3):

(a) pe etichetă apare, de asemenea, numărul de cod al organismului de control care reglementează activitatea operatorului care a desfășurat ultima operațiune de producție sau de pregătire; și

(b) în cazul alimentelor preambalate, pe ambalaj apare, de asemenea, marca naţională „Agricultura Ecologică – Republica Moldova” sau logoul Uniunii Europene pentru producția ecologică, cu excepția cazurilor menționate la articolul 18 alineatul (3) și alineatul (5) literele (b) și (c).

(2) Logoul Uniunii Europene pentru producția ecologică poate fi utilizat pentru etichetarea, prezentarea și publicitatea produselor conforme cu prezenta lege.

(3) În cazul în care se utilizează logoul Uniunii Europene pentru producția ecologică, în același câmp vizual cu acesta apare și o indicație a locului în care au fost cultivate materiile prime agricole din care este compus produsul.

(4) Utilizarea logoului Uniunii Europene pentru producția ecologică este opțională în cazul produselor exportate.

(5) Informațiile menționate la prezentul articol sunt marcate într-un loc care atrage atenția, în așa fel încât să fie ușor vizibile, și sunt clar lizibile și indelebile.

(6) Prezentul capitol nu se aplică în cazul hranei pentru animalele de companie și al hranei pentru animale cu blană.

(7) Mărcile și descrierile comerciale care poartă o indicație prevăzută la articolul 18 alineatul (1) pot fi utilizate numai dacă toate ingredientele de origine vegetală sau animală sunt obținute prin metoda de producție ecologică și cel puțin 95 % din substanța uscată a produsului este compusă din aceste ingrediente.

**Articolul 21** Utilizarea mărcii naționale

(1) Marca naţională „Agricultura Ecologică – Republica Moldova” este utilizată numai la etichetarea, prezentarea şi promovarea produselor ce răspund exigenţelor enunţate în prezenta lege.

(2) Dreptul de utilizare a mărcii naţionale „Agricultura Ecologică – Republica Moldova” la produse, etichete şi la ambalajele produselor agroalimentare ecologice îl au doar operatorii care şi-au supus produsele sistemului de control pe tot parcursul ciclului de producţie, preparare şi comercializare.

(3) Pot fi utilizate și alte sigle naționale, internaționale și private în etichetarea producţiei ecologice, prezentarea promovarea produselor care sunt obţinute în conformitate cu prezenta lege.

(4) La comercializarea produselor agroalimentare ecologice în vrac, acestea trebuie să fie însoțite de documente justificative.

(5) Marca naţională „Agricultura Ecologică – Republica Moldova” este un simbol oficial înregistrat, protejat legal, care reprezintă proprietate a statului în conformitate cu actele legislative;

(6) Regulile detaliate privindmodul de utilizare, criterii specifice în privința prezentării, compoziției, mărimii și aspectului mărcii naționale „Agricultura Ecologică – Republica Moldova” sunt stabilite de Guvern.

**CAPITOLUL V**

**CERTIFICAREA**

**Articolul 2**2 Sistemul de certificare

(1) Înainte de a introduce pe piață orice produs ca „ecologic” ori „în conversie” sau înaintea perioadei de conversie, operatorii și grupurile de operatori, astfel cum sunt prevăzute la articolul 24, care produc, pregătesc, distribuie sau depozitează produse ecologice ori în conversie, care importă sau exportă astfel de produse sau care introduc astfel de produse pe piață, notifică propria activitate la autoritate de implementare.

Operatorii sau grupurile de operatori indică în notificarea menționată, organismul de control care verifică dacă activitatea lor respectă prezenta lege și furnizează certificatul menționat la articolul 23 alineatul (1).

(2) Operatorii care vând produse ecologice preambalate direct consumatorului sau utilizatorului final sunt scutiți de la obligația de notificare prevăzută la alineatul (1) de la prezentul articol și de obligația de a fi în posesia unui certificat menționat la articolul 23 alineatul (2), cu condiția ca aceștia să nu producă, să nu pregătească, să nu depoziteze altfel decât în legătură cu punctul de vânzare, să nu importe astfel de produse sau să nu subcontracteze astfel de activități unui alt operator.

(3) Dacă operatorii sau grupurile de operatori subcontractează oricare dintre propriile activități unor părți terțe, atât operatorii sau grupurile de operatori, cât și părțile terțe cărora le-au fost subcontractate activitățile respective respectă alineatul (1), cu excepția cazului în care operatorul sau grupul de operatori declară în notificarea menționată la alineatul (1) că rămâne responsabil în ceea ce privește producția ecologică și că nu a transferat responsabilitatea respectivă subcontractantului. În astfel de cazuri, organismul de control verifică faptul că activitățile subcontractate respectă prezenta lege în contextul controlului pe care îl efectuează la operatori sau grupuri de operatori care și-au subcontractat activitățile.

(4) Autoritate de implementare va recepționa notificările menționate la alineatul (1) și va înregistra în registrul oficial de înregistrare, operatorii sau grupurile de operatori .

(5) Operatorii, grupurile de operatori și subcontractanții țin registre, în conformitate cu prezenta lege, privind diferitele activități în care se implică.

(6) Autoritatea competentă păstrează liste actualizate cu numele și adresele operatorilor și ale grupurilor de operatori care și-au notificat activitățile în conformitate cu alineatul (1) și fac publică, prin intermediul unor linkuri pe site-ul propriu, o listă cuprinzătoare cu datele respective, împreună cu informațiile referitoare la certificatele furnizate operatorilor și grupurilor de operatori în conformitate cu articolul 23 alineatul (1).

(7) Autoritatea competentă va elabora și aproba:

(a) formatul și procedurile pentru notificarea menționată la alineatul (1);

(b) modalitățile de publicare a listelor menționate la alineatul (6).

**Articolul 23** Certificatul

(1) Organismele de control furnizează un certificat oricărui operator sau grup de operatori care și-a notificat propria activitate în conformitate cu articolul 22 alineatul (1) și care respectă prezenta lege. Certificatul:

(a) se eliberează, ori de câte ori este posibil, în format electronic;

(b) permite cel puțin identificarea operatorului sau a grupului de operatori, inclusiv lista membrilor acestuia, categoria de produse vizate de certificat și perioada de valabilitate a acestuia;

(c) certifică faptul că activitatea notificată respectă prezenta lege;

(d) se eliberează în conformitate cu modelul prezentat în anexa 2 la prezenta lege.

(2) Fără a aduce atingere articolului 22 alineatul (2) sau alineatului (8) al prezentului articol operatorii și grupurile de operatori nu introduc pe piață produsele menționate la articolul 2 alineatul (1) ca fiind produse ecologice sau în conversie decât dacă posedă deja un certificat, astfel cum se menționează la alineatul (1) de la prezentul articol.

(3) Certificatul menționat la prezentul articol reprezintă un certificat oficial.

(4) Un operator sau un grup de operatori nu are dreptul de a obține un certificat de la mai multe organisme de control în ceea ce privește aceeași categorie de produse, inclusiv atunci când respectivul operator sau grup de operatori se implică în etape diferite ale producției, pregătirii și distribuției.

(5) Membrii unui grup de operatori nu au dreptul de a obține un certificat individual pentru niciuna dintre activitățile vizate de certificarea grupului de operatori de care aparțin.

(6) Operatorii verifică certificatele operatorilor care le sunt furnizori.

(7) În sensul alineatelor (1) și (4) de la prezentul articol, produsele se clasifică în conformitate cu următoarele categorii:

(a) plante și produse vegetale neprelucrate, inclusiv semințe și alte materiale de reproducere a plantelor;

(b) animale și produse de origine animală neprelucrate;

(c) alge și produse de acvacultură neprelucrate;

(d) produse agricole prelucrate, inclusiv produse de acvacultură, destinate utilizării ca alimente;

(e) hrană pentru animale;

(f) vin;

(g) alte produse enumerate în anexa 1 la prezenta lege.

(8) Operatorii care comercializează produse ecologice în vrac, pînă la 5000 de kg/an, direct către consumator sunt scutiți de la obligația de notifica sau de a fi supuși controlului conform aliniatului (1) cu condiția că ei nu produc, procesează și nu depozitează astfel de produse de cît în legătură cu punctul de vînzare, nu importă astfel de produse sau nu au subcontractat astfel de activități către un alt operator.

**Articolul 24** Grupul de operatori

(1) Fiecare grup de operatori:

(a) este alcătuit numai din membri care sunt operatori care produc și care, în plus, pot fi implicați în prelucrarea, pregătirea sau introducerea pe piață de alimente ori de hrană pentru animale;

(b) este alcătuit numai din membri care dețin fiecare exploatații de maximum:

— cinci hectare,

— 0,5 hectare în cazul serelor, sau

— 15 hectare, exclusiv în cazul pajiștilor permanente;

(c) are personalitate juridică;

(d) este alcătuit numai din membri ale căror activități de producție se desfășoară în proximitate geografică una față de cealaltă;

(e) instituie un sistem comun de comercializare pentru produsele produse de grup; și

(f) instituie un sistem de controale interne care cuprinde un set documentat de activități și proceduri de control, potrivit căruia o anumită persoană sau un anumit organism este responsabil(ă) cu verificarea respectării prezentei legi de către fiecare membru al grupului.

(2) Organismele de control retrag certificatele menționate la articolul 23 pentru întregul grup în cazul în care deficiențele în ceea ce privește structura sau funcționarea sistemului de controale interne prevăzut la alineatul (1), în special în ceea ce privește nedetectarea sau nesoluționarea nerespectării de către membri individuali ai grupului de operatori, afectează integritatea produselor ecologice și în conversie.

(3) Guvernul stabilește și aprobă norme în ceea ce privește:

(a) responsabilitățile membrilor individuali ai unui grup de operatori;

(b) criteriile de determinare a proximității geografice a membrilor grupului, cum ar fi utilizarea comună a instalațiilor sau a locurilor de desfășurare a activităților;

(c) instituirea și funcționarea sistemului de controale interne, inclusiv domeniul de aplicare, conținutul și frecvența controalelor care urmează să fie efectuate și criteriile de identificare a deficiențelor în structura sau funcționarea sistemului de controale interne.

(d) alcătuirea și dimensiunile unui grup de operatori;

(e) documentele și sistemele de ținere a evidențelor, sistemul de trasabilitate internă și lista operatorilor;

(f) schimbul de informații dintre un grup de operatori autoritatea competentă și organismele de control.

**Capitolul VI**

**POLITICA DE STAT ÎN SECTORUL AGRICULTURII ECOLOGICE**

**ŞI CONTROLUL DE STAT ASUPRA RESPECTĂRII LEGISLAŢIEI**

**ÎN DOMENIU**

**Articolul 25**. Atribuțiile autorității competente

(1) Politica de stat în domeniul agriculturii ecologice, inclusiv programele/planurile de acțiune pentru promovarea domeniului agriculturii ecologice în scopul garantării credibilității sistemului şi a valorii adăugate, reducerii riscurilor fraudelor, păstrând, în acelaşi timp încrederea consumatorilor, este promovată de Guvern prin Ministerul Agriculturii, Dezvoltării Regionale și Mediului, fiind autoritate competentă în sensul prezentei legi.

(2) Autoritatea competentă are următoarele atribuţii:

(a) elaborează politici, strategii şi planuri de acţiune în domeniul producţiei agroalimentare ecologice şi asigură implementarea şi monitorizarea lor;

(b) iniţiază proiecte de acte normative naţionale privind agricultura ecologică;

(c) elaborează şi prezintă spre aprobare Guvernului actele normative care reglementează norme privind producția vegetală, animalieră, alimentelor prelucrate, vinului, norme de producție aplicabile algelor și animalelor de acvacultură, hranei prelucrate pentru animale, drojdiei utilizate ca aliment sau ca hrană pentru animale, norme privind colectarea, ambalarea, transportul și depozitarea produselor;

(d) aprobă organismele de control din domeniu care fac dovada conformităţii cu prevederile prezentei legi;

(e) supraveghează activitatea organismelor de control aprobate; În acest sens autoritatea competentă întreprinde următoarele:

1) centralizează şi verifică datele transmise de organismele de control aprobate, prevăzute la art. 28, în vederea transmiterii către Comisia Europeană;

2) publică pe site-ul MADRM, după o verificare formală, certificatele de conformitate eliberate de organismele de control în conformitate cu prevederile art. 22 alin (6) din prezenta lege.

3) în situaţia retragerii aprobării unui organism de control sau în cazul în care respectivul organism renunţă la activitatea de inspecţie şi certificare, pentru care a fost aprobat, autoritatea competentă în conformitate cu prevederile art. 33 alin (15); realizează următoarele:

a) notifică toate celelalte organisme de control din listă și organismul de acreditare al organismului de control în cauză

b) notifică operatorii înscriși la respectivul organism;

c) notifică Agenția de Intervenție și Plăți pentru Agricultură despre decizia de retragere a aprobării organismului de control în cauză;

4) modifică lista organismelor de control aprobate de MADRM pentru efectuarea inspecţiei şi certificării produselor ecologice pe teritoriul Republicii Moldova, afişată pe site-ul propriu;

(f) acordă individual operatorilor derogări de la normele de producţie, şi aprobă norme şi proceduri pentru eventualele derogări de la aceste norme;

(g) asigură, ori de câte ori este nevoie, comunicarea cu Organismul Naţional de Acreditare (MOLDAC) sau alt organism de acreditare echivalent din Uniunea Europeană semnatar al acordului de recunoaştere multilaterală a acreditării europene EA-MLA, sau un alt un organism de acreditare din afara Uniunii care a semnat un acord multilateral de recunoaștere sub auspiciile Forumului internațional de acreditare.

(h) desemnează laboratorul de referinţă pentru analiza probelor prelevate în cadrul controlului în conformitate cu articolul 33 alineatul (4) - (6).

(i) gestionează notificările și sesizările cu privire la încălcarea legislaţiei în domeniu.

(j) stabilește regulile privind utilizarea mărcii naţionale „Agricultura Ecologică – Republica Moldova”;

(j) organizează programe de informare şi de pregătire cu părţile interesate în vederea promovării agriculturii ecologice;

(k) participă la colaborarea internaţională în domeniul producţiei agroalimentare ecologice;

(l) elaborează o listă limitativă privind produsele şi substanţele care pot fi utilizate în agricultura ecologică;

(m) gestionează marca naţională „Agricultura Ecologică – Republica Moldova”, proprietate a statului în conformitate cu actele legislative;

(n) centralizează şi verifică datele transmise de autoritatea de implementare și organismele de control;

**Articolul 26**. Atribuțiile autorității de implementare

(1) Controlul de stat al producției agroalimentare ecologice constă în măsuri suplimentare celor prevăzute în Legea nr. 50 din 28.03.2013 cu privire la controalele oficiale pentru verificarea conformităţii cu legislaţia privind hrana pentru animale şi produsele alimentare şi cu normele de sănătate şi de bunăstare a animalelor.

(2) Controlul de stat asupra producerii, importului, exportului transportării, depozitării, comercializării şi utilizării produselor de uz fitosanitar şi a fertilizanţilor, precum şi controlul asupra reziduurilor acestor produse în producţia agroalimentară ecologică, sînt puse în sarcina Agenţiei Naţionale pentru Siguranţa Alimentelor. Ministerul Agriculturii, Dezvoltării Regionale și Mediului şi alte organe competente desfăşoară astfel de activităţi în limitele competenţei prevăzute de lege. Controlul de stat al persoanelor care practică activitate de întreprinzător se planifică, se efectuează și se înregistrează în conformitate cu prevederile Legii nr. 131 din 8 iunie 2012 privind controlul de stat asupra activității de întreprinzător.

(3) Agenția Națională pentru Siguranța Alimentelor este autoritatea de implementare în sensul prezentei legi.

(4) Autoritatea de implementare are următoarele atribuții:

a) efectuează anual controlul de stat la operatorii înregistrați în agricultura ecologică în conformitate cu articolul 33 alineatul (4) - (6).

b) prelevează probe pentru expertiza de laborator a plantelor, a produselor vegetale şi a bunurilor conexe pentru producția agroalimentară ecologică;

c) întocmeşte procese-verbale de constatare a încălcărilor în domeniul agriculturii ecologice şi remite raportul autorității competente;

d) înregistrează operatorii, importatorii și exportatorii din agricultura ecologică în Registrul oficial de înregistrare, cu indicarea denumirii operatorului, numărului de înregistrare al acestuia, tipului de activitate, adresa la care îşi desfăşoară activităţile, speciile, suprafețele și anul conversiei;

de) gestionează baza de date pentru seminţele și materialul de înmulțire vegetativ ecologic;

f) asigură introducerea fertilizanților și produselor de uz fitosanitar permise pentru utilizare în agricultura ecologică în Registrul de stat al produselor de uz fitosanitar;

g) pune la dispoziția autorității competente Registrul oficial de înregistrare, baza de date pentru seminţele și materialul de înmulțire vegetativ ecologic și Registrul de stat al produselor de uz fitosanitar;

h) în procesul comercializării produselor agroalimentare ecologice, autoritatea de implementare supune controlului:

- existenţa certificatului;

- modul în care sînt respectate normele în procesul comercializării.

**Articolul 27** Norme privind controalele și acțiunile care trebuie întreprinse de organismele de control

(1) Inspecţia şi controlul operatorilor de produse agroalimentare ecologice se face de organisme de control, aprobate de autoritatea competentă.

(2) Controalele efectuate de organismele de control pentru verificarea respectării prezentei legi includ:

(a) verificarea aplicării de către operatori a măsurilor preventive și de precauție în fiecare etapă de producție, pregătire și distribuție;

(b) în cazul în care exploatația include unități de producție neecologică sau în conversie, verificarea registrelor și a măsurilor sau procedurilor sau mecanismelor instituite în vederea asigurării unei separări clare și efective între unitățile de producție ecologică, în conversie și neecologică, precum și între produsele respective produse în unitățile respective, precum și a substanțelor și produselor utilizate pentru unitățile de producție ecologică, în conversie și neecologică; o astfel de verificare include controale pe parcelele pentru care o perioadă anterioară a fost recunoscută retroactiv ca parte a perioadei de conversie și controale în ceea ce privește unitățile de producție neecologică;

(c) în cazurile în care produsele ecologice, în conversie și neecologice sunt colectate simultan de către operatori, sunt preparate ori depozitate în aceeași unitate, zonă sau spații de preparare sau sunt transportate către alți operatori ori alte unități, verificarea registrelor și a măsurilor, procedurilor sau mecanismelor instituite pentru a se asigura că operațiunile sunt efectuate separat în spațiu sau în timp, că sunt puse în aplicare măsuri adecvate de curățenie și, după caz, măsuri pentru a preveni substituirea produselor, că produsele ecologice și produsele în conversie sunt identificate în orice moment și că produsele ecologice, produsele în conversie și produsele neecologice sunt depozitate, înainte și după operațiunile de pregătire, în mod separat în spațiu sau în timp unele de altele;

(d) verificarea instituirii și funcționării sistemului de control intern al grupurilor de operatori;

(3) Controalele efectuate pentru verificarea respectării prezentei legi se desfășoară de-a lungul întregului proces în toate etapele de producție, pregătire și distribuție, în funcție de probabilitatea nerespectării prezentei legi sau a actelor de punere în aplicare, adoptate în conformitate cu prezenta lege.

(4) Organismele de control efectuează periodic controale asupra tuturor operatorilor, în funcție de riscuri și cu o frecvență corespunzătoare, luând în considerare:

(a) riscurile identificate asociate cu:

1) animalele și bunurile;

2) activitățile controlate de operatori;

3) locul de desfășurare a activităților sau a operațiunilor operatorilor;

4) utilizarea unor produse, procedee, materiale sau substanțe care pot influența siguranța, integritatea și salubritatea alimentelor sau siguranța furajelor, sănătatea sau bunăstarea animalelor, sănătatea plantelor sau care, în ceea ce privește OMG și produsele de protecție a plantelor, pot avea un impact negativ și asupra mediului;

(b) orice informație care indică probabilitatea că consumatorii ar putea fi induși în eroare, în special în ceea ce privește natura, identitatea, proprietățile, compoziția, cantitatea, durabilitatea, țara de origine sau locul de proveniență, metoda de fabricație sau producție a alimentelor;

(c) antecedentele operatorilor în ceea ce privește rezultatele controalelor oficiale efectuate asupra acestora și conformitatea lor cu normele privind producția ecologică și etichetarea produselor ecologice**;**

(d) fiabilitatea și rezultatele controalelor proprii care au fost efectuate de către operatori sau de către un terț la cererea lor, în vederea verificării respectării normelor privind producția ecologică și etichetarea produselor ecologice ; și

(e) orice informații care ar putea indica neconformitatea cu normele privind producția ecologică și etichetarea produselor ecologice.

(5) Organismele de control efectuează controale periodic, cu frecvența corespunzătoare determinată în funcție de riscuri, în vederea identificării posibilelor cazuri de încălcare intenționată, prin practici înșelătoare sau frauduloase, a normelor privind producția ecologică și etichetarea produselor ecologice și luând în considerare informațiile privind aceste cazuri de încălcare precum și orice alte informații care indică posibilitatea acestor cazuri de încălcare.

(6) Controalele efectuate înainte de introducerea pe piață sau de punerea în circulație a anumitor animale și bunuri în vederea eliberării certificatelor oficiale sau a atestatelor oficiale prevăzute în normele privind producția ecologică și etichetarea produselor ecologice drept condiție pentru introducerea pe piață sau circulația animalelor sau a bunurilor se efectuează în conformitate cu

prezenta lege sau a actelor de punere în aplicare.

(7) În scopul efectuării controalelor menționate la alin. (2) se va ține cont în special de următoarele elemente:

(a) tipul, dimensiunea și structura operatorilor și a grupurilor de operatori;

(b) vechimea operatorilor și a grupurilor de operatori în producția, pregătirea și distribuția ecologică;

(c) rezultatele controalelor efectuate în conformitate cu prezentul articol;

(d) momentul relevant pentru activitățile efectuate;

(e) categoriile de produse;

(f) tipul, cantitatea și valoarea produselor și evoluția lor de-a lungul timpului;

(g) posibilitatea amestecării produselor sau a contaminării cu produse sau substanțe neautorizate;

(h) aplicarea de derogări sau exceptări de la norme pentru operatori și grupuri de operatori;

(i) punctele critice pentru nerespectare și probabilitatea nerespectării în fiecare etapă a producției, pregătirii și distribuției;

(j) activitățile de subcontractare.

(8) În orice caz, toți operatorii și toate grupurile de operatori, fac obiectul verificării respectării cel puțin o dată pe an.

Verificarea respectării include o inspecție fizică la fața locului, cu excepția cazului în care se îndeplinesc următoarele condiții:

(a) controalele anterioare ale operatorului sau ale grupului de operatori în cauză nu au evidențiat nici-o nerespectare care să afecteze integritatea produselor ecologice sau în conversie timp de cel puțin trei ani consecutivi; și

(b) operatorul sau grupurile de operatori în cauză au fost evaluate pe baza elementelor menționate la alineatul (2) de la prezentul articol ca prezentând o probabilitate redusă de nerespectare.

În acest caz, perioada dintre două inspecții fizice la fața locului nu depășește 24 de luni.

(9) Controalele efectuate pentru verificarea respectării prezentei legi:

(a) sunt realizate, asigurându-se totodată că un procent minim din toate controalele oficiale ale operatorilor sau grupurilor de operatori se efectuează fără notificare prealabilă;

(b) asigură că se efectuează un procent minim de controale suplimentare față de cele menționate la alineatul (3) de la prezentul articol;

(c) se efectuează prin prelevarea unui număr minim de probe;

(d) asigură că un număr minim de operatori care sunt membri ai unui grup de operatori sunt controlați în legătură cu verificarea respectării menționate la alineatul (3) de la prezentul articol.

(10) Eliberarea sau reînnoirea certificatului menționat la articolul 21 alineatul (1) se bazează pe rezultatele verificării respectării astfel cum este menționată la alineatele (1)-(4) de la prezentul articol.

(11) Evidența scrisă care trebuie întocmită pentru fiecare control efectuat în vederea verificării respectării prezentei legi, se contrasemnează de către operator sau de către grupul de operatori pentru a confirma primirea respectivei evidențe scrise.

**CAPITOLUL VI**

**DELEGAREA UNOR ATRIBUŢII ALE AUTORITĂŢII COMPETENTE**

**Articolul 28** Norme privind delegarea anumitor atribuții de control

(1) Autoritatea competentă deleagă anumite atribuții de control unuia sau mai multor organisme de control, în condițiile prevăzute la articolul 29-31.

(2) Pentru aprobarea organismelor de control, se instituie în cadrul autorității competente o comisie denumită în continuare Comisie de aprobare.

(3) Comisia de aprobare verifică dacă organismul de control îndeplinește cumulativ condițiile de aprobare și decide aprobarea acestuia de autoritatea competentă.

(4) Autoritatea competentă emite ordinul de acordare sau, după caz, de extindere sau, retragere a aprobării şi ulterior, notifică organismul de control care corespunde cerinţelor.

(5) În cazul în care deleagă anumite sarcini de control în vederea verificării respectării normelor privind producţia ecologică şi etichetarea produselor ecologice autoritatea competentă, atribuie un număr de cod fiecărui organism delegat.

(6) Organismele de control care au sediul central în alt stat pot solicita aprobarea de către autoritatea competentă în scopul certificării produselor ecologice, pe teritoriul țării.

(7) Regulile detaliate și condițiile de delegare a atribuțiilor de control organismelor de control sunt stabilite de Guvern.

**Articolul 29** Condiții de delegare a anumitor atribuții de control către organismele delegate

(1) Delegarea anumitor atribuții de control către organisme de control, menționată la articolul 28 alineatul (1), se face în scris și în condițiile următoare:

(a) delegarea conține o descriere detaliată a atribuțiilor delegate de control, inclusiv a obligațiilor de raportare și a altor obligații specifice, precum și a condițiilor în care organismul de control le poate efectua.

(b) organismul delegat:

1) deține expertiza, echipamentele și infrastructura necesare pentru a îndeplini respectivele atribuții de control oficial care i s-au delegat;

2) are un număr suficient de angajați cu calificări și experiență corespunzătoare;

3) este imparțial și nu este afectat de nici un conflict de interese și, în special, nu este într-o situație care poate, în mod direct sau indirect, să afecteze imparțialitatea conduitei sale profesionale în ceea ce privește exercitarea respectivelor atribuții de control oficial care i s-au delegat;

4) activează și este acreditat în conformitate cu standarde relevante atribuțiilor delegate în cauză, inclusiv cu standardul EN ISO/IEC 17020 „Cerințe pentru funcționarea diferitelor tipuri de organisme care efectuează inspecții”;

5) dispune de suficiente prerogative pentru a exercita atribuțiile de control care i-au fost delegate; și

6) există în vigoare sisteme care asigură o coordonare eficientă și eficace între autoritățile competente de delegare și organismul delegat.

(2). În special, organismul de control transmite autorității competente pentru aprobare prealabilă următoarele:

1) procedura sa de evaluare a riscurilor prin care se stabilește, în special, baza pentru intensitatea și frecvența verificării respectării de către operatori și grupuri de operatori, care este constituită pe baza elementelor menționate la articolul 26 din prezenta lege care trebuie urmată în vederea controalelor oficiale la operatori și grupuri de operatori;

2) procedura de control standard instituită, care trebuie să conțină o descriere detaliată a măsurilor de control pe care organismul de control se angajează să le aplice operatorilor și grupurilor de operatori care fac obiectul controalelor sale;

3) o listă de măsuri care sunt în conformitate cu catalogul comun menționat la articolul 37 alineatul (3) și care urmează să fie aplicate operatorilor și grupurilor de operatori în cazurile de nerespectare suspectată sau constatată;

4) mecanismele pentru monitorizarea eficace în ceea ce privește atribuțiile control efectuate față de operatori și grupuri de operatori și mecanismele pentru raportarea cu privire la atribuțiile respective.

Organismul de control notifică autorității competente orice modificare ulterioară adusă elementelor menționate la punctele 1) - 4);

(3) Autoritatea competentă dispune de proceduri și mecanisme pentru a asigura supravegherea organismelor de control, inclusiv verificarea eficacității, independenței și obiectivității modului în care se execută atribuțiile delegate, în special în ceea ce privește intensitatea și frecvența verificării respectării.

Cel puțin o dată pe an, autoritatea competentă organizează, în temeiul articolului 33 litera (a) audituri ale organismelor de control cărora le-au delegat atribuții de control.

(4) În sensul alin. (1) punctul 4) din prezentul articol, standardul pentru delegarea anumitor atribuții de control în vederea verificării respectării prezentei legi, care este relevant în domeniul reglementat de prezenta lege, este versiunea notificată cel mai recent a standardului armonizat internațional intitulat „Evaluarea conformității – Cerințe pentru organisme care certifică produse, procese și servicii”.

(5) Autoritatea competentă nu deleagă organismelor de control competența de a acorda derogări, altele decât derogările pentru utilizarea materialului de reproducere a plantelor care nu a fost obținut din producția ecologică;

(6) Autoritatea competentă va utiliza informațiile primite de la organismele de control în temeiul articolului 32 din prezenta lege și informațiile privind măsurile aplicate de organismele de control în caz de nerespectare constatată sau probabilă pentru supravegherea activităților organismelor de control respective.

(7) În cazul în care autoritatea competentă retrage complet sau parțial delegarea anumitor atribuții de control în conformitate cu articolul 33 aliniatul (11) aceasta decide dacă vreun certificat dintre cele eliberate de organismele de control în cauză înainte de data deciziei respective privind retragerea parțială sau completă rămâne valabil și informează operatorii afectați de decizia respectivă.

(8) Fără a aduce atingere articolului 33 aliniatul (11), înaintea retragerii complete sau parțiale a delegării de atribuții de control, autoritatea competentă poate suspenda complet sau parțial delegarea respectivă:

(a) pentru o perioadă care nu depășește 12 luni și în care organismul de control trebuie să remedieze deficiențele identificate pe parcursul supravegherii activității acestuia

sau pentru a aborda nerespectările pentru care se desfășoară un schimb de informații cu alte autorități și organisme de control, cu autorități competente, precum și cu Comisia, în conformitate cu articolul 39 din prezenta lege; sau

(b) pentru perioada în care este suspendată acreditarea menționată la aliniatul (1) punctul 4) și alineatul (4) al prezentului articol.

(9) În caz de suspendare a delegării atribuțiilor de control sau a atribuțiilor legate de alte activități oficiale, organismele de control în cauză nu eliberează certificate menționate la articolul 23 pentru părțile pentru care a fost suspendată delegarea. Autoritatea competentă decide dacă vre-un certificat dintre cele eliberate de organismele de control în cauză înainte de data deciziei privind retragerea parțială sau completă rămâne valabil și informează operatorii în cauză cu privire la decizia respectivă.

(10) Fără a aduce atingere articolului 33, autoritatea competentă revocă suspendarea delegării atribuțiilor de control cât mai curând posibil, atunci când organismul de control a remediat deficiențele sau neconformitățile menționate la aliniatul (8) litera (a) sau atunci când organismul de acreditare a ridicat suspendarea acreditării menționate la aliniatul (8) litera (b).

(11) În cazul în care un organism de control căruia autoritatea competentă i-a delegat anumite atribuții de control și a fost, de asemenea, recunoscut de Comisia UE, în conformitate cu articolul 35 alineatul (1) din prezenta lege, pentru efectuarea de activități de control în țări terțe, iar Comisia are intenția de a retrage sau a retras recunoașterea organismului de control respectiv, autoritatea competentă organizează controale la organismul de control în ceea ce privește activitățile sale pe teritoriul Republicii Moldova, în conformitate cu articolul 33 aliniatul (3) .

(12) Organismele de control transmit autorității competente:

(a) o listă a operatorilor care au făcut obiectul controalelor lor la data de 31 decembrie a anului precedent, până la data de 31 ianuarie a fiecărui an; și

(b) informații privind controalele efectuate în anul precedent.

(13) Guvernul va aproba norme privind condițiile pentru delegarea atribuțiilor de control către organismele de control, în plus față de condițiile prevăzute la prezentul articol.

**Articolul 30** Condiţiile de aprobare a organismelor de control cu sediul principal în Republica Moldova

(1) Organismul de control trebuie să îndeplinească criteriile prevăzute la art. 29 din prezenta lege precum şi următoarele cerinţe:

a) să fie persoane juridice, înregistrate conform legislaţiei în vigoare;

b) să fie acreditate pentru grupele de produse pentru care solicită aprobarea, în conformitate cu standardul SM SR EN ISO/CEI 17065, de către Organismul Naţional de Acreditare (MOLDAC) sau de alt organism de acreditare echivalent din Uniunea Europeană semnatar al acordului de recunoaştere multilaterală a acreditării europene EA-MLA sau un organism de acreditare din afara Uniunii care a semnat un acord multilateral de recunoaștere sub auspiciile Forumului internațional de acreditare;

c) să fie independente faţă de toate părţile implicate, imparţiale şi integre; Organismul de control şi personalul acestora nu trebuie să fie supuse nici unei presiuni comerciale sau financiare care ar putea să le influenţeze deciziile;

d) să deţină documente care să ateste existenţa echipamentului şi a infrastructurii necesare pentru a îndeplini sarcinile de inspecţie şi certificare;

e) să deţină un document de descriere a activităţii din care să reiasă cel puţin următoarele:

1) organismul de control îşi asumă întreaga responsabilitate pentru activităţile desfăşurate sub acreditare;

2) descrierea explicită a activităţilor care se vor desfăşura sub acreditare;

3) persoana nominalizată responsabilă pentru informarea autorităţii competente cu privire la orice modificare apărută în statutul acreditării, care a stat la baza aprobării;

f) să prezinte detaliat o fundamentare a costurilor de inspecţie şi certificare aplicabile operatorilor;

g) să prezinte raportul anual de audit intern, dacă a fost auditat în ultimul an, inclusiv modul de remediere a neconformităților, după caz;

h) să dispună de un număr suficient de personal calificat, proporţional cu domeniile de certificare pentru care solicită aprobarea;

**Articolul 31** Condiţiile de aprobare a organismelor de control cu sediul principal în altă țară

Organismul de control trebuie să îndeplinească criteriile prevăzute la art. 29 din prezenta lege, precum şi următoarele cerinţe:

a) să fie acreditate pentru grupele de produse pentru care solicită aprobarea, în conformitate cu standardul SM SR EN ISO/CEI 17065, de către Organismul Naţional de Acreditare (MOLDAC) sau de alt organism de acreditare echivalent din Uniunea Europeană semnatar al acordului de recunoaştere multilaterală a acreditării europene EA-MLA, sau un organism de acreditare din afara Uniunii care a semnat un acord multilateral de recunoaștere sub auspiciile Forumului internațional de acreditare;

b) să fie independente faţă de toate părţile implicate, imparţiale şi integre; Organismul de control şi personalul acestora nu trebuie să fie supuse nici unei presiuni comerciale sau financiare care ar putea să le influenţeze deciziile;

c) să deţină documente care să ateste existenţa echipamentului şi a infrastructurii aflate la dispoziţia unităţii din țară, necesare pentru a îndeplini sarcinile de inspecţie şi certificare;

d) să deţină un document de descriere a activităţii pentru unitatea din țară, din care să reiasă cel puţin următoarele:

1) organismul de control îşi asumă întreaga responsabilitate asupra activităţilor desfăşurate sub acreditare prin unitatea din țară ;

2) descrierea explicită a activităţilor care se vor desfăşura sub acreditare prin unitatea din țară;

3) persoana responsabilă de ansamblul activităţilor de inspecţie şi certificare pentru unitatea din țară și informarea autorității competente cu privire la orice modificare apărută în statutul acreditării, care a stat la baza aprobării;

e) să prezinte detaliat o fundamentare a costurilor de inspecţie şi certificare aplicabile operatorilor;

f) să prezinte raportul anual de audit intern al organismului de control, în care să fie inclusă şi unitatea din țară din care să rezulte că a fost audiată în ultimul an, inclusiv modul de remediere a neconformităţilor, după caz;

g) să dispună de un număr suficient de personal, proporţional cu domeniile de certificare pentru care solicită aprobarea;

h) să prezinte ultimul raport de evaluare al organismului de acreditare, inclusiv evaluarea activităţii unităţii din țară;

i) organismul de control care au sediul principal în altă țară pot să se stabilească în Republica Moldova printr-o unitate a cărei formă juridică este acceptată de legislaţia naţională.

j) personalul organismului de control implicat în procesul de inspecţie şi certificare a producţiei ecologice trebuie să fie prezent obligatoriu la inspecţia de audit desfăşurată anual la sediul din țară de către autoritatea competentă, ori de câte ori aceştia solicită acest lucru. Toată documentaţia activităţii de inspecţie şi certificare a producţiei ecologice se va pune la dispoziţie, în cazul în care aceasta este redactată într-o altă limbă, în limba română.

**Articolul 32** Obligațiile organismelor de control

Organismele de control:

(a) comunică autorității competente regulat și oricând solicită acesta rezultatele controalelor și ale altor activități pe care le efectuează;

(b) informează imediat autoritatea competentă de fiecare dată când rezultatele controalelor indică un caz de neconformitate sau probabilitatea unui caz de neconformitate;

(c) acordă autorității competente acces la sediile și la unitățile lor și cooperează și acordă asistență.

**Articolul 33** Obligațiile autorității competente

(1) Principala atribuție a autorității competente o constituie controlul și supravegherea activității organismelor de control cărora le-a fost delegate anumite atribuții de control în conformitate cu articolul 29.

(2) Controlul activității organismelor de control se realizează în conformitate cu tematica și programul activității de control și supraveghere a organismelor de control, elaborate în fiecare an.

(3) Controlul și supravegherea activității organismelor de control se efectuează prin verificarea operatorilor unui organism de control și cuprinde:

a) audit la sediul organismelor de control aprobate, realizat de autoritatea competentă;

b) controale de supraveghere, ce au ca obiectiv evaluarea pe teren a modului de desfășurare a activității, precum și a eficientei activității organismului de control aprobat, care se realizează de către autoritatea de implementare. Controalele de supraveghere sunt efectuate și în urma sesizărilor sau notificărilor.

(4) Controalele de supraveghere se realizează pe un eșantion de operatori stabilit la minimum 5% din totalul operatorilor aflați cu contract de prestări de servicii cu fiecare organism de control în parte. Selectarea eșantionului se face având în vedere analiza de risc, incluzând o gama variată de operatori, orientată în special către operatorii care au primit sancțiuni din partea organismelor de control pentru activitatea desfășurată în anul anterior, în special din categoria declasări sau excluderi, precum și către operatorii asupra cărora exista suspiciuni/reclamații.

(5) Eșantionul se stabilește în funcție de sancțiunile aplicate operatorilor de organismele de control pentru activitatea din anul anterior, precum și după efectuarea de către organismele de control a inspecțiilor fizice obligatorii ale operatorilor, pentru anul în curs, cu modificările și completările ulterioare.

(7) Scopul controalelor îl reprezintă evaluarea pe teren a modului de desfășurare a activității organismelor de control aprobate de autoritatea competentă, verificarea respectării de către acestea a procedurii de control standard și a aplicării în activitatea de inspecție și certificare a măsurilor de control și precauție pe care organismul se angajează să le impună operatorilor pentru fiecare domeniu de activitate (producție vegetală, producție animalieră, procesare, comercializare și importuri).

(8) laboratoarele funcționează în conformitate cu standardul SM SR EN ISO/ CEI 17025 privind „Cerințele generale privind competența laboratoarelor de testare și calibrare”;

(9) Autoritatea competentă efectuează:

a) Auditul la sediul organismelor de control în vederea controlului documentelor și a modului de desfășurare a activității de inspecție și certificare.

b) Verificarea notificărilor transmise de Comisia Europeană cu privire la eventualele iregularități/suspiciuni privind unii agenți economici din țară sau unele organisme de control care activează pe teritoriul Republicii Moldova.

c) Autoritatea de implementarea transmite trimestrial autorității competente rezultatele acțiunilor de control efectuate.

d) Raportarea controalelor se efectuează în baza unui raport de activitate și este transmis în format electronic și pe suport de hârtie la autoritatea competentă.

e) Rezultatele controalelor efectuate în baza sesizărilor sau notificărilor se va transmite autorității competente în termen de 5 zile calendaristice.

f) Rapoartele de inspecție elaborate după fiecare control vor sta la baza evaluării anuale a fiecărui organism de control.

(10) În baza analizei rapoartelor trimestriale și a auditului efectuat la sediul organismului de control, pentru fiecare organism de control autoritatea competentă întocmește un raport de evaluare a activității acestuia.

(11) Raportul de evaluare se transmite atât organismului de control cât şi organismului de acreditare în cauză.

(12) În cazul identificării încălcării prezentei legi, sau ca urmare a activității nesatisfăcătoare identificate în urma desfășurării activității de control și supraveghere, autoritatea competentă aplică organismului de control, în funcţie de gravitatea neregulilor constatate, următoarele sancţiuni administrative: avertisment scris şi retragerea aprobării.

1) Avertismentul scris se acordă în următoarele situaţii:

a) nerespectarea prevederilor art. 27,cu excepţia obligaţiilor prevăzute la art. 22 aliniatul (1);

b) nerespectarea obligaţiilor prevăzute la art. 32;

c) constatarea nerespectării condiţiilor care au stat la baza aprobării, conform prevederilor art. 30 și 31.

2) Retragerea aprobării se realizează în următoarele situaţii:

a) aplicarea a două avertismente scrise într-un an calendaristic;

b) în cazul în care, în urma unui audit, se dovedește că organismul de control nu este capabil să îndeplinească sarcinile ce i s-au delegat. Retragerea are loc imediat, în cazul în care organismul de control nu remediază neregulile sau încălcările identificate a condițiilor care au stat la baza aprobării conform articolului 29.

c) în situaţia în care organismul de control emite certificate prevăzute la articolul 23 aliniatul (1) sau orice alte documente conform procedurii proprii, a căror neconformitate, ca formă şi conţinut, se demonstrează ulterior.

(11) Retragerea aprobării unui organism de certificare poate viza retragerea totală de a desfăşura activităţi pe teritoriul țării sau retragerea aprobării cu privire la un anumit domeniu de activitate, ca urmare a rezultatelor activităţii de control şi supraveghere, a neîndeplinirii condiţiilor care au stat la baza aprobării, a retragerii acreditării acordate de Organismul Naţional de Acreditare (MOLDAC), de organisme din Uniunea Europeană, semnatar al acordului de recunoaştere multilaterală EA-MLA sau un organism de acreditare din afara Uniunii care a semnat un acord multilateral de recunoaștere sub auspiciile Forumului internațional de acreditare.

(12) Organismele de control cărora le-a fost retrasă aprobarea privind desfăşurarea activităţii de inspecţie şi certificare pe teritoriul Republicii Moldova nu au dreptul să depună o nouă solicitare pentru aprobare pe o perioadă de 5 ani de la data retragerii aprobării.

(13) Organismele de control cărora le-a fost retrasă aprobarea privind desfăşurarea activităţii de inspecţie şi certificare pe teritoriul țării sunt responsabile pentru orice prejudicii cauzate operatorilor.

(14)Verificarea respectării condiţiilor normative de comercializare către consumatorul final a produselor agroalimentare ecologice, constatarea contravenţiilor şi aplicarea sancţiunilor revin exclusiv autorității de implementare. Autoritatea de implementare are obligaţia de a informa autoritatea competentă privitor la constatările efectuate.

(15) În cazul retragerii aprobării unui organismul de control autoritatea competentă notifică operatorii înscriși la respectivul organism, toate celelalte organisme de control din listă și organismul de acreditare al organismului de control în cauză. Notificarea va cuprinde cel puţin următoarele informaţii:

a) pentru operatorii înscriși la respectivul organism:

1) data de la care a fost retrasă aprobarea organismului de control sau de la care organismul de control a decis renunţarea la activităţile de inspecţie şi certificare pentru care a fost aprobat;

2) informarea privind interzicerea utilizării mărcii de certificare a acestuia şi a oricărei declaraţii de conformitate cu prezenta lege, în cazul în care operatorul nu încheie un nou contract cu un alt organism de control în termenul prevăzut de actele normative în vigoare.

b) pentru toate celelalte organisme de control din listă și organismul de acreditare al organismului de control în cauză:

1) data de la care organismul de control nu mai activează pe teritoriul Republicii Moldova;

2) motivul retragerii din sistem, astfel încât să poată fi apreciat riscul potenţial existent în cazul operatorilor care au avut contract cu organismul de control.

c) pentru Agenția de Intervenție și Plăți pentru Agricultură :

1) decizia de retragere a aprobării cu privire la activitatea organismului de control în cauză;

2) lista operatorilor înscriși la respectivul organism.

**CAPITOLUL VII**

**IMPORTUL ŞI EXPORTUL**

**PRODUSELOR AGROALIMENTARE ECOLOGICE**

**Articolul 34** Importul și Exportul de produse ecologice și de produse în conversie

(1) Un produs poate fi importat/exportat ca produs ecologic sau ca produs în conversie dacă sunt îndeplinite următoarele trei condiții:

(a) produsul este un produs menționat la articolul 2 alineatul (1);

(b) se aplică una din următoarele:

1) produsul respectă capitolele II, III și IV din prezenta lege, iar organismele de control recunoscute în conformitate cu articolul 27 au controlat toți operatorii și grupurile de operatori, astfel cum sunt menționate la articolul 21, iar organismele respective le-au furnizat tuturor operatorilor, grupurilor de operatori și exportatorilor respectivi un certificat care confirmă că respectă prezenta lege;

2) în cazul în care produsul provine dintr-o țară terță recunoscută în conformitate aliniatul (7) din prezentul articolul, produsul respectiv respectă condițiile stabilite în acordul comercial relevant; sau

(c) operatorii pot furniza în orice moment importatorilor din țara în care se exportă produsul informații care permit identificarea operatorilor care sunt furnizorii lor și a organismelor de control ale acestor furnizori, pentru a se asigura trasabilitatea produsului ecologic sau în conversie în cauză. Aceste informații se pun, de asemenea, la dispoziția organismelor de control ale importatorilor.

(2) Respectarea condițiilor și a măsurilor prevăzute la alineatul (1) pentru importul/exportul de produse ecologice și produse în conversie menționate la alineatul (1) este verificată la posturile de inspecție la frontieră.

(3) În scopul respectării condițiilor și a măsurilor prevăzute la alineatul (1) se verifică:

(i) sistematic documentele;

(ii) aleatoriu identitatea și după caz în funcție de propria evaluare a riscurilor, prin controale fizice, înaintea punerii lotului în liberă circulație.

Frecvența controalelor fizice depinde de probabilitatea nerespectării prezentei legi sau nerespectarea actelor de punere în aplicare aprobate în conformitate cu prezenta lege;

(4) În scopul realizării exportului produselor agroalimentare ecologice Guvernul va încheia cu Uniunea Europeană un acord comercial pentru recunoașterea Republicii Moldova ca având un sistem de producție care îndeplinește aceleași obiective și principii prin aplicarea unor norme care asigură același nivel de garantare a conformității pe care îl asigură normele Uniunii.

(5) Un produs poate fi exportat ca produs ecologic și poate purta logoul Uniunii Europene pentru producția ecologică dacă respectă normele pentru producția ecologică în temeiul prezentei legi.

**Articolul 35** Recunoașterea organismelor de control în scopul realizării exportului produselor

(1) Pentru efectuarea exportului produselor agroalimentare ecologice Comisia Uniunii Europene va recunoaște organismele de control care au competența de a efectua controale și de a emite un certificat ecologic în țări terțe.

(2) Organismele de control sunt recunoscute, pentru controlul exportului categoriilor de produse enumerate la articolul 23 alineatul (7), dacă îndeplinesc următoarele criterii:

(a) sunt stabilite legal într-un stat membru sau într-o țară terță;

(b) au capacitatea de a executa controale pentru a asigura îndeplinirea condițiilor stabilite la articolul 34 alineatul (1) liter (a), litera (b) punctul 1) și litera (c) și la prezentul articol pentru produsele ecologice și produsele în conversie destinate exportului;

(c) oferă garanții adecvate de obiectivitate și imparțialitate și sunt libere de orice conflicte de interese în exercitarea sarcinilor lor de control;

(d) sunt acreditate conform standardului armonizat relevant pentru „Evaluarea conformității – Cerințe pentru organisme care certifică produse, procese și servicii”;

(e) dețin cunoștințele de specialitate, echipamentele și infrastructura necesare pentru desfășurarea sarcinilor de control și un personal cu un nivel adecvat de calificare și experiență în număr suficient; și

(3) Acreditarea menționată la alineatul (2) litera (d) poate fi acordată numai de:

(a) centrul național de acreditare (MOLDAC),

(b) sau de alt organism de acreditare echivalent din Uniunea Europeană semnatar al acordului de recunoaştere multilaterală a acreditării europene EA-MLA,

(c) un organism de acreditare din afara Uniunii care a semnat un acord multilateral de recunoaștere sub auspiciile Forumului internațional de acreditare.

(4) Organismele de control transmit Comisiei UE o cerere de recunoaștere. O astfel de cerere constă într-un dosar tehnic care conține toate informațiile care sunt necesare pentru asigurarea îndeplinirii criteriilor stabilite la alineatul (2).

Organismele de control furnizează certificatul de acreditare eliberat de organismul de acreditare. După caz, organismele de control furnizează de asemenea cele mai recente rapoarte privind evaluarea periodică la fața locului, supravegherea și reevaluarea multianuală a activităților lor.

(5) Pe baza informațiilor menționate la alineatul (4) și a oricăror alte informații relevante legate organismul de control, Comisia UE asigură supravegherea corespunzătoare a organismelor de control recunoscute prin revizuirea periodică a funcționării și a recunoașterii acestora. În scopul respectivei supravegheri, Comisia UE poate solicita informații suplimentare de la organismele de acreditare sau, după caz, de la autoritatea competentă.

(6) Caracterul supravegherii menționate la alineatul (5) se stabilește pe baza unei evaluări a probabilității nerespectării, ținând cont în special de activitatea organismului de control, de tipul produselor și de operatorii pe care îi controlează și de modificările normelor de producție și ale măsurilor de control.

**Capitolul VIII**

**ASIGURAREA FINANCIARĂ**

**Articolul 36.** Stimularea agriculturii ecologice

(1) Stimularea promovării şi dezvoltării agriculturii ecologice se efectuează prin acordarea de subvenţii din Fondul naţional de dezvoltare a agriculturii şi mediului rural.

(2) Mărimea subvenţiilor şi modul de alocare a acestora se stabilesc de Guvern.

**Capitolul IX**

**Măsuri şi sancţiuni aplicate**

**în vederea respectării prezentei legi**

**Articolul 37** Măsuri privind acțiunile adoptate în caz de nerespectare

(1) În cazul în care autoritatea competentă sau, după caz, un organism de control are suspiciuni sau primește informații probate, inclusiv informații din partea altor autorități competente sau, după caz, din partea altor organisme de control, cu privire la faptul că un operator intenționează să utilizeze sau să introducă pe piață un produs care poate să nu respecte prezenta lege, dar care poartă termeni referitori la producția ecologică, sau în cazul în care autoritatea competentă, ori organismul de control este informat de un operator în legătură cu o suspiciune de nerespectare în conformitate cu articolul 16:

(a) aceasta efectuează imediat o anchetă oficială cu scopul de a verifica respectarea prezentei legi; ancheta respectivă trebuie finalizată cât mai curând posibil, într-un termen rezonabil, ținând seama de durabilitatea produsului și de complexitatea cazului;

(b) aceasta/acesta interzice provizoriu atât introducerea pe piață a produselor în cauză ca produse ecologice sau în conversie cât și utilizarea lor în producția ecologică, în așteptarea rezultatelor anchetei menționate la litera (a). Înainte de a lua o astfel de decizie, autoritatea competentă sau, organismul de control îi oferă operatorului ocazia de a prezenta observații.

(2) În cazul în care rezultatele anchetei menționate la alineatul (1) litera (a) nu demonstrează vreo nerespectare care să afecteze integritatea produselor ecologice sau în conversie, operatorului i se permite să utilizeze produsele în cauză sau să le introducă pe piață ca produse ecologice sau în conversie.

(3) Autoritatea competentă elaborează un un catalog comun de măsuri pentru cazurile de nerespectare suspectată și de nerespectare constatată, care urmează să fie aplicate de organismele de control.

**Articolul 38** Măsurile în caz de nerespectare

(1) În eventualitatea unei nerespectări care afectează integritatea produselor ecologice sau în conversie pe parcursul oricăreia dintre etapele producției, pregătirii și distribuției, de exemplu, din cauza utilizării unor produse, substanțe sau tehnici neautorizate ori a amestecării cu produse neecologice, organismele de control se asigură că în etichetarea și publicitatea întregului lot sau a întregii serii de producție în cauză nu se face referire la producția ecologică.

(2) În eventualitatea unei nerespectări grave sau repetitive ori continue, autoritatea competentă și, organismele de control se asigură că, pe lângă măsurile prevăzute la alineatul (1) operatorilor sau grupurilor de operatori în cauză li se interzice comercializarea de produse cu referire la producția ecologică pe o perioadă dată și că se retrage sau se suspendă certificatul acestora menționat la articolul 23, după caz.

**Articolul 39** Norme privind schimbul de informații

(1) Autoritatea competentă face schimb de informații cu alte autorități competente, precum și cu Comisia UE cu privire la orice suspiciune de nerespectare care afectează integritatea produselor ecologice sau în conversie. Informațiile respective se transmit prin intermediul unui sistem informatic care permite schimburi electronice de documente și de informații, pus la dispoziție de Comisie.

(2) Organismele de control fac schimb de alte informații relevante cu alte organisme de control.

(3) În urma primirii unei cereri justificate de nevoia garantării faptului că un produs a fost realizat în conformitate cu prezenta lege, organismele de control fac schimb de informații cu alte autorități competente, precum și cu Comisia UE, în privința rezultatelor controalelor efectuate.

(4) Autoritatea competentă face schimb de informații privind supravegherea organismelor de control cu organismul național de acreditare (MOLDAC).

(5) Autoritatea competentă va aproba proceduri pentru a comunica agenției de plăți în conformitate cu necesitățile sale informațiile privind rezultatele controalelor.

(6) Autoritatea competentă va transmite Comisiei UE informațiile statistice care vor cuprinde cel puțin, următoarele date:

(a) numărul producătorilor, al procesatorilor, al importatorilor și al exportatorilor care utilizează metode ecologice;

(b) volumul producției vegetale ecologice și suprafața cultivată în conversie și în agricultura ecologică;

(c) efectivele de animale ecologice și volumul produselor animaliere ecologice;

(d) datele privind producția industrială ecologică pe tipuri de activități;

(e) numărul de unități de producție de animale de acvacultură ecologică;

(f) volumul producției ecologice de animale de acvacultură;

(g) opțional, numărul de unități de producție ecologică de alge marine și volumul producției ecologice de alge marine.

**Articolul 40.** Răspunderea pentru nerespectarea prezentei legi

(1) Nerespectarea prezentei legi atrage răspunderea civilă şi contravenţională.

(2) Sînt contravenţii şi se sancţionează conform Codului contravenţional următoarele fapte:

a) utilizarea ilegală a termenilor de "ecologic", "biologic", "organic" sau a abrevierilor acestora, precum "bio", "eco", ca mărci comerciale sau practici de utilizare în producția, procesarea, ambalarea, transportul, depozitarea și distribuția produselor, inclusiv pe eticheta produsului, materiale publicitare și documentele comerciale care pot induce în eroare consumatorul și care nu sunt obținute în conformitate cu regulile de producție ecologică;

b) comercializarea produselor agroalimentare ecologice în lipsa documentelor operatorului, respectiv a înregistrărilor obligatorii prin care se poate identifica trasabilitatea produsului în toate etapele de producţie, procesare şi distribuţie.

**Articolul 41.** Soluţionarea situaţiilor excepţionale

În cazul acordării derogărilor și a excepțiilor de la normele aplicabile producției ecologice, nu constituie contravenţie, în cazul în care se prezintă:

a) cererea de aprobare a utilizării materialului de reproducere care nu a fost obținut din agricultura ecologică

b) cerere de acordare a unei excepții în cazul unui eveniment catastrofal în conformitate cu normele de producție ecologică și etichetarea produselor ecologice.

**Capitolul X**

**DISPOZIŢII TRANZITORII ŞI FINALE**

**Articolul 42.**

(1) Prezenta lege intră în vigoare la 1 ianuarie 2021.

(2) Guvernul, în termen de 6 luni de la data publicării prezentei legi:

- va prezenta Parlamentului propuneri pentru aducerea legislaţiei în vigoare în concordanţă cu prezenta lege;

- va elabora actele normative necesare executării prezentei legi.

- va asigura ajustarea actelor normative departamentale la prevederile prezentei legi.

(3) La data intrării în vigoare a prezentei legi

1) În articolul 3 din Legea nr. 276 din 16. Decembrie 2016 cu privire la principiile de subvenționare a producătorilor agricoli (Monitorul Oficial al Republicii Moldova, 2017, nr. 67 – 71, art. 93), în definiţia noţiunii producţie agroalimentară ecologică, textul “Legea nr. 115-XVI din 9 iunie 2005” se substituite cu textul “Legea nr. (se va indica numărul şi data adoptării de către Parlament a prezentei legi)”.

2) se abrogă:

Legea nr. 115-XVI din 09.06.2005 cu privire la producţia agroalimentară ecologică (Monitorul Oficial al Republicii Moldova, 2005, nr.95 - 97, art. 446);

Legea nr. 48-XVI din 01.03.2007 pentru modificarea articolului 12 al Legii nr.115-XVI din 9 iunie 2005 cu privire la producţia agroalimentară ecologică (Monitorul Oficial al Republicii Moldova, 2007, nr. 47 – 49, art. nr. 215);

Legea nr. 26 din 24.02.2011 pentru modificarea şi completarea Legii nr. 115-XVI din 9 iunie 2005 cu privire la producţia agroalimentară ecologică (Monitorul Oficial al Republicii Moldova, 2011, nr. 65 - 68, art. 165).

3) Codul contravențional al Republicii Moldova nr. 218-XVI din 24 octombrie 2008 (Monitorul Oficial al Republicii Moldova, 2009, nr. 3–6, art. 15), cu modificările ulterioare, se completează după cum urmează:

1. Cu articolul 1851 cu următorul cuprins:

„Articolul 1851. Încălcarea regulilor, normelor cu privire la produsele agroalimentare ecologice

(1) Utilizarea ilegală a termenilor de "ecologic", "biologic", "organic" sau a abrevierilor acestora, precum "bio", "eco", ca mărci comerciale sau practici de utilizare în producția, procesarea, ambalarea, transportul, depozitarea și distribuția produselor, inclusiv pe eticheta produsului, materiale publicitare si documentele comerciale care pot induce în eroare consumatorul și care nu sunt obținute în conformitate cu regulile de producție ecologică,

se sancționează cu amendă de la 300 la 500 unități convenționale aplicată persoanei fizice, cu amendă de la 1000 la 1500 de unități convenționale aplicată persoanei juridice;

(2) Comercializarea produselor agroalimentare ecologice în lipsa documentelor operatorului, respectiv a înregistrărilor obligatorii prin care se poate identifica trasabilitatea produsului in toate etapele de producție, procesare si distribuție,

se sancționează cu amendă de la 150 la 200 unități convenționale aplicată persoanei fizice, cu amendă de la 500 la 1000 de unități convenționale aplicată persoanei juridice.”

**ANEXA I**

**ALTE PRODUSE MENȚIONATE LA ARTICOLUL 2 ALINEATUL (2)**

Drojdie utilizată ca aliment sau hrană pentru animale;

- maté, porumb dulce, frunze de viță, miezuri de palmier, muguri de hamei și alte părți comestibile ale plantelor și produse obținute din acestea;

- sare de mare și alte tipuri de sare utilizate pentru alimente și hrana pentru animale;

- gogoși de viermi de mătase de pe care se pot depăna fire;

- gume și rășini naturale;

- ceară de albine;

- uleiuri esențiale;

- dopuri de plută din plută naturală, neaglomerate și fără niciun fel de lianți;

- bumbac, necardat și nepieptănat;

- lână, necardată și nepieptănată;

- piei brute și piei netratate;

- preparate tradiționale din plante pe bază de plante.

- Animale vii |

- Carne și organe comestibile |

- Pești, crustacee și moluște |

- Lapte și produse lactate; ouă de pasăre; miere naturală |

- Intestine, vezici și stomacuri de animale, întregi sau tranșate, altele decât cele de pește |

- Produse de origine animală, nedenumite sau cuprinse în altă parte; animalele moarte de la capitolele 1 sau 3, improprii pentru consumul uman

- Plante vii și produse de floricultură |

- Legume, plante, rădăcini și tuberculi alimentari |

- Fructe comestibile; coajă de agrume și de pepene galben |

- Cafea, ceai și condimente, cu excepția maté-ului (nr. 09.03) |

- Cereale |

- Produse de panificație; malț; amidoane și fecule; gluten; inulină |

- Semințe și fructe oleaginoase; sâmburi, semințe și fructe diverse; plante industriale și medicinale; paie și furaje |

- Pectină |

- Osânză și alte grăsimi de porc presate sau topite; grăsime de pasăre presată sau topită |

- Seuri (ale speciilor bovină, ovină și caprină) brute sau topite, inclusiv seurile denumite "primul suc" |

- Stearină solară; oleo-stearină; ulei de osânză și oleo-margarină neemulsionată, fără amestec și neprelucrată |

- Grăsimi și uleiuri de pește și mamifere marine, chiar și rafinate |

- Uleiuri vegetale stabile, fluide sau solide, brute, epurate sau rafinate |

- Grăsimi și uleiuri animale sau vegetale hidrogenate, chiar și rafinate, dar nepreparate |

- Margarină, înlocuitor de osânză și alte grăsimi alimentare preparate |

- Resturi provenite din prelucrarea grăsimilor sau din ceară animală sau vegetală |

- Preparate din carne, pește, crustacee și moluște |

- Zahăr din sfeclă și din trestie, în stare solidă |

- Alte tipuri de zahăr; siropuri; înlocuitori de miere, chiar și amestecați cu miere naturală; zahăr și melasă caramelizate |

- Melasă, chiar și decolorată |

- Diverse tipuri de zahăr, sirop și melasă aromatizate sau cu adaos de coloranți (inclusiv zahărul vanilat sau vanilina), cu excepția sucurilor de fructe cu adaos de zahăr în orice proporție |

- Boabe de cacao întregi și zdrobite, brute sau măcinate |

- Coji, piele, pelicule și deșeuri de cacao |

- Preparate din legume, zarzavaturi, fructe și alte plante sau părți din plante |

- Must de struguri parțial fermentați, chiar dacă fermentația este oprită prin alt procedeu decât cu ajutorul alcoolului |

- Vin din struguri proaspeți; must de struguri proaspeți oprit din fermentație (inclusiv mistelă) |

- Cidru, vin de pere, hidromel și alte băuturi fermentate |

- Alcool etilic, denaturat sau nu, de orice tărie și obținut din produse agricole prevăzute în anexa I, cu excepția rachiurilor, lichiorurilor și a altor băuturi spirtoase și preparate alcoolice compuse (numite "extrase concentrate") pentru fabricarea băuturilor |

- Oțeturi comestibile și înlocuitori comestibili ai acestora |

- Resturi și deșeuri din industria alimentară; alimente preparate pentru animale |

- Tutun brut sau nefabricat; deșeuri de tutun |

- Plută naturală brută și deșeuri de plută; plută concasată, granulată sau praf |

- In brut, dărăcit, scărmănat, pieptănat sau tratat în alt mod, dar netors; câlți și deșeuri (inclusiv scame) |

- Cânepă (Cannabis sativa) brută, dărăcită, scărmănată, pieptănată sau tratată în alt mod, dar netoarsă; câlți și deșeuri (inclusiv scame) |

**ANEXA II**

**MODEL DE CERTIFICAT**

Certificat în temeiul articolului 20 alineatul (1) din Legea nr. din privind producția ecologică și etichetarea produselor ecologice

|  |  |
| --- | --- |
| 1. Numărul documentului: | |
| 2. (bifați căsufa corespunzătoare)  □ Operator  □ Grup de operatori - a se vedea anexa | 3. Numele şi adresa operatorului sau a grupului de operatori: |
| 4. Activitatea/activităţile operatorului sau a(le) grupului de operatori (selectaţi după oaz):  □ Producţie agricolă  □ Pregătire  □ Distribuţie  □ Depozitare  □ Import  □ Export  □ Introducere pe piaţă | 5. Numele, adresa şi numărul de cod al organismului de control al operatorului ori al grupului de operatori: |
| 6. Categoria/categoriile de produse prevăzute la articolul 21 alineatul (6) din prezenta lege şi metodele de producţie (selectaţi după caz): | |
| — plante şi produse vegetale neprelucrate, inclusiv seminţe şi alte materiale de reproducere a plantelor  Metoda de producţie:  □ producţie ecologică exceptând în cursul perioadei de conversie;  □ producţie în cursul perioadei de conversie;  □ producţie ecologică cu producţie neecologică (în temeiul articolului 9 alineatul (7) din prezenta lege sau în caz de pregătire, distribuţie, depozitare, import, export întroducere pe piaţă]. | Perioada de valabilitate a certificatului de la ... până la - |
| — animale şi produse de origine animală neprelucrate  Metoda de producţie:  □ producţie ecologică exceptând în cursul perioadei de conversie  □ producţie in cursul perioadei de conversie  □ producţie ecologică cu producţie neecologică [în temeiul articolului 9 alineatul (7) din prezenta lege sau în caz de pregătire, distribuţie, depozitare, import, export, introducere pe piaţă]. | Perioada de valabilitate a certificatului de la ... până la.............................................. |
| — alge şl produse de ecvacultură neprelucrate  Metoda de producţie:  □ producţie ecologică exceptând în cursul perioadei de conversie  □ producțiee în cursul perioadei de conversie  □ producţie ecologică cu producţie neecologică [în temeiul articolului 9 alineatul (7) din prezenta lege sau în caz de pregătire, distribuţie, depozitare, import, export, întroducere pe piaţă. ] | Perioada de valabilitate a certificatului de la ... până |
| — produse agricole prelucrate, inclusiv produsa de acva- cultură, pentru utilizare ca alimente  Metoda de producţie:  □ producţie de produse ecologice  □ producţie de produse în conversie  □ producţie ecologică cu producţie neecologică [In temeiul articolului 9 alineatul (7) din prezenta lege sau în caz de pregătire, distribuţie, depozitare, import, export, introducere pe piaţă. ] | Perioada de valabilitate a certificatului de la ... până la.............................................. |
| — hrană pentru animale  Metoda de producţie:  □ producţie de produse ecologice  □ producţie de produse în conversie  □ producţie ecologică cu producţie neecologică [In temeiul articolului 9 alineatul (7) din prezenta lege sau în caz de pregătire, distribuţie, depozitare. Import, export, întroducere pe piaţă. ] | Perioada de valabilitate a certificatului de la ... până la.............................................. |
| — vin  Metoda de producţie:  □ producţie de produse ecologice  □ producţie de produse în conversie  □ producţie ecologică cu producţie neecologică [în temeiul articolului 9 alineatul (7) din prezenta lege sau în caz de pregătire, distribuţie, depozitare. Import, export, introducere pe piaţă] | Perioada de valabilitate a certificatului de la ... până la.............................................. |
| — alte produse enumerate în anexa 1 la prezenta lege sau care nu sunt cuprinse în categoriile precedente (vă rugăm să specificaţi):  Metoda da producţie:  □ producţie de produse ecologice  □ producţie de produse în conversie  □ producţie ecologică cu producţie neecologică [în temeiul articolului 9 alineatul (7) din prezenta lege sau în caz de pregătire, distribuţie, depozitare, import, export, introducere pe piaţă] | Perioada de valabilitate a certificatului de la ... până la.............................................. |
| Prezentul document a fost eliberat în conformitate cu Legea privind producția agroalimentară pentru a confirma faptul că operatorul sau grupul de operatori (selectaţi după caz) îndeplineşte cerinţele din legea menționată. | |
| Data, locul:  Semnătura în numele organismului de inspecţie şi certificare emitent: | |

Anexă – Lista membrilor grupului de operatori, astfel cum este definit la articolul 21 din Legea nr. din privind producţia agroalimentară ecologică şi etichetarea produselor ecologice

|  |  |
| --- | --- |
| Numele membrului | Adresa |
|  |  |
|  |  |

**ANEXA III**

**TERMENII PREVĂZUȚI LA ARTICOLUL 15**

|  |  |
| --- | --- |
| BG | биологичен. |
| ES | ecológico, biológico, orgánico. |
| CS | ekologické, biologické. |
| DA | økologisk. |
| DE | ökologisch, biologisch. |
| ET | mahe, ökoloogiline. |
| EL | βιολογικό. |
| EN | organic. |
| FR | biologique. |
| GA | orgánach. |
| HR | ekološki. |
| IT | biologico. |
| LV | bioloģisks, ekoloģisks. |
| LT | ekologiškas. |
| LU | biologesch, ökologesch. |
| HU | ökológiai. |
| MT | organiku. |
| NL | biologisch. |
| PL | ekologiczne. |
| PT | biológico. |
| RO | ecologic. |
| SK | ekologické, biologické. |
| SL | ekološki. |
| FI | luonnonmukainen. |
| SV | ekologisk. |